Garaipena lortuko ez dutenak • ZUZEU\nEz irabaztea galtzea izango da haientzat. Pentsa izan dute eta armen desagerpenarekin independentzia aldarrikapena berez desagertuko zela; “lurrindu” dio Iñaki Gabilondok.\nBilduren legeztapenarekin erabilitako titularra errepika zezaketen. Biltzarraren osteko erreakzioak ikusita “terrorismoaren biktimen elkarteen” eta alderdi unionisten kezkak zeintzuk diren agerian gelditu dira, berriz. Amorruz jaso dute Biltzarraren albistea, kezkaz ezker abertzalearen atxikipena. ETA norbanakoen askatasuna hertsitzen duen eragile gisa desagertu egingo den honetan mehatxupean bizi izan diren askoren amesgaiztoak amaituta behar luke. Hemerotekara joz, 2009ko uztailera, esaldi hau aurkitu dut. “Atentatu hau azkena izan dadila eta inork ez dezala Diego eta Carlos dauden zerrenda doilorra jarraitu“.\nEszenatoki hori, beranduegi bada ere, bistan dugu, baina desira hori betetzeak ekarri behar lukeen lasaitasunaren arrastorik ez da ikusi. Ez behintzat bozgorailua duten biktimen elkarteen artetik, ezta estatu mailako egunkari, telebista eta irratietatik. Inon ez pozik, kezka eta amorrua nagusi. ETAren porrotaren argazkia falta zaie, Arnaldo Otegi atxilotu zutenekoaren gisan. Eta, jakina, hori iradokitzen ez duten argazkiak ETAren garaipentzat jo dituzte, nazioarteko sei adituena kasu.\nRolak aldatzen dabiltza: maximalismoetan kateatu ziruditenak arineketan, tolerantzia eta askatasunaren ustezko babesleak tinko bere lekuan. Heldu garen egoera erreala Eusko Jaurlaritzak ere ez du publikoki onartu nahi. Galdetzen zaio Idoia Mendia bozeramailerari Konferentziari buruz eta ez zaio hitzik ateratzen betiko matrakatik at. Arrazoiz Jesus Egiguren sumindu da. Zuhurtzia immobilismo bihurtu zaie Lopez eta enparauei, ohartu direnerako gainean dute aro berria. Eta, okerrena, ezin izan dute bakearen domina soinean jarri.\nAro berria zeinetan alde bateko biolentzia amaituko den. Bereziki ezker abertzaleak zituen bilurrak askatu eta abertzaleen ahotsa inoiz baino argiago entzungo da, distortsiorik gabe. Bai plazan bai instituzioetan, bai gurean bai haienean. Orain arte debekatu nahi izan den eztabaida politikoak inoizko indar handiena izateko parada du. Hauteskundeen emaitzen itxaroan, pentsa liteke urte gutxian aldebakarrek0 independentzia aldarrikapena egiteko aukera izan daitekeela.\nEspainiarrentzat pandora kutxa izan daitekeena irekiko da. Ikuspuntu antiterroristatik landu den auzia ikuspuntu politikotik jorratu beharko dute. Imanol Muruak aipatzen dituen trasatlantikoek mugitu egin beharko dute. Aieteko adierazpenaren laugarren puntuari, elkarrizketa politikoari eta galdeketari, heldu egin beharko diote. Ez ETAri ezer oparitzeagatik, jakina ezetz, orain arte zor hori izan dutelako, eta, orain, aitzakiarik ez dutelako. Eta badakizue zer? Konstituziotik haratago, ez daukate arrazoi ñimiño bakar bat ere euskal herritarrek nahi dutenari hesiak jartzeko.\nHorregatik galdu dute: ETArekin amaitzea abertzaleekin bukatzea zela amestu dutelako, hori zelako haien garaipena, ez besterik. Ahal duten bitartean ideia inozo horri eusten jarraituko dute, ez dituztelako begiak ireki nahi gainera datorkiena ikusteko.\nbakea, biltzarra, espania, Euskal Herria


Osakidetzaren lan eskaintza publikoan izena emateko epea zabalik dago. Noticias de Alava\nHautaketa probak, maiatzean eta ekainean\nOsakidetzaren lan eskaintza publikoan izena emateko epea zabalik dago\nDeialdi berrian parte hartu nahi duten pertsona guztiek hilabete izango dute izena emateko\nEP - 2018(e)ko otsailaren 16a, ostirala - 11:46etan eguneratua\nMilaka lagun Osakidetzaren lan eskaintza publikoan (Foto: Borja Guerrero)\nBILBO. Euskal Herriko Agintaritzaren Aldizkariak (EHAA) Osakidetzaren 2016-2017 ekitaldiko lan eskaintza publikoan jasotako lanbide kategorien oinarri bereziak argitaratu ditu. Hautaketa probak maiatzean eta ekainean izango dira, eta izena emateko epea ostiral honetan ireki da.\nOsakidetzak jakinarazi duenez, deitutako lanbide kategorien eskakizun eta zehaztapenei buruzko informazio guztia jaso da ostegun honetan argitaratutako oinarrietan, bai eta haietako bakoitzari dagokion gai zerrenda ere. Era berean, eskaintza publikoan jasotako gainerako kategorien hautaketa proben deialdia datorren astean argitaratuko da.\nHorrela, ostiralean hasita, deialdi berrian parte hartu nahi duten pertsona guztiek hilabete izango dute izena emateko, www.osakidetza.eus web orriaren bidez. Bertan, hautapen prozesuan parte hartzeko eta hura garatzeko ezaugarri eta baldintzei buruzko informazio guztia aurki daiteke.\nLan eskaintza publiko berriak SATSE eta UGT sindikatuen eta Sendagileen Sindikatuaren babesa du, eta Osakidetzak orain arte izan duen "dimentsio handieneko eskaintza publikoetako bat da". Guztira, 3.335 plaza eskainiko dira, ia lanbide kategoria eta espezialitate mediko guztietakoak.


jakin beharrekoa by itxasi 1856 views\nAldaketa Kimikoak 1 by itxasi 2535 views\nAldaketa Kimikoak 3 by itxasi 2724 views\nColoides by Anel Flores 2201 views\nciencia y pseudociencia by k4rol1n4 1840 views\nDiapositivas de naturaleza ciencia ... by Eluz Quiroz 10232 views\n1. Nola sortzen dira molekula berriak? Zergatik desagertzen dira sustantziak? Nola agertzen dira ez dauden sustantziak? DALTONEN TEORIA 1-Molekulak daude atomoz osatuta 2-Naturan 92 atomo bainoez daude 3-Molekulek atomo bat, bi, hiru ala miloika eduki ditzakete. Molekula baten formulak atomo mota eta kopurua adierazten du\n2. Au CO H 2 O C 9 O 4 H 8\n3. Molekula gehiago Jarduerak NH 3 CO 2 N 2 O 2 C 16 O 4 H 17 N 2 S\n4. Nola sortzen dira molekula berriak? Zergatik desagertzen dira sustantziak? Nola agertzen dira ez dauden sustantziak? DALTONEN TEORIA 1-Molekulak daude atomoz osatuta 2-Naturan 92 atomo bainoez daude 3-Molekulek atomo bat, bi, hiru ala miloika eduki ditzakete. Molekula baten formulak atomo mota eta kopurua adierazten du. 4-Molekulak batuz substantziak sortzen dira.\n5. Nola sortzen dira molekula berriak? Zergatik desagertzen dira sustantziak? Nola agertzen dira ez dauden sustantziak? DALTONEN TEORIA 1-Molekulak daude atomoz osatuta 2-Naturan 92 atomo bainoez daude 3-Molekulek atomo bat, bi, hiru ala miloika eduki ditzakete 5-Sustantzia sinpleak atomo mota bakar batez daude osatuta Au, O 2 , N 2 , Zg, Fe, Pb, Co, Hg, Pt, He, Ne, Al, Zn, Cr, Cu, N 2 , Pb, U, Ag CO 2 , NH 3 , aspirina, H 2 O, penililina, HCl 6-Sustantzia konposatuak atomo mota bat baino gehiago dute 4-Molekulak batuz substantziak sortzen dira.\n6. Naturan 92 atomo mota baino ez daude Hidrogenoa (H) Karbonoa (C) Nitrogenoa (N) Oxigenoa ( O ) Kloroa (Cl) Burdina (Fe) Kobrea (Cu) mapa\n7. Atomoak konbinatuz, mila milioika molekula ezberdinak sortzen dira Hidrogenoa (H) Karbonoa (C) Nitrogenoa (N) Oxigenoa ( O ) Kloroa (Cl) Karbono dioxidoa (CO 2 ) Metanoa (CH 4 ) Oxigenoa (O 2 ) Azido k lorh i dri k o a (HCl) Nitrogenoa (N 2 ) Ura (H 2 O) mapa\n8. Naturan 92 atomo edo elementu mapa\n9. Molekulak, multzoak eginez, sustantziak sortzen dira Sustantziak puruak nahasketak sinpleak konposatuak heterogeneoak disoluzioak O 2 izan daitezke N 2 Cu izan daitezke CH 4 CO 2 H 2 O izan daitezke mapa\n10. Sustantzi a motak O 2 C CO 2 H 2 H 2 O Cu Cl 2 HCl Pb CH 4 C 6 H 12 O 6 C 3 H 8 C 3 H 7 O 2 N mapa\n11. Sustantzien aldakuntza (aldaketa kimikoa ) +  + +   C O 2 CO 2 +  O 2 2H 2 2H 2 O +  Cl 2 H 2 HCl +  mapa\nAldaketa Kimikoak 3


Denborapasa: Itxialdian, euskaratu zure ordenagailua | Teknopataren txokoa\n2020(e)ko apirilak 2 Nabarmenak, Trikimailuak 2 iruzkin\nXuxen instalatu, Firefox instalatu eta Android gailuak euskaratu ondoren, uste dut prest zaudetela jauzi de-fi-ni-ti-bo-a emateko: ordenagailu handia euskaraz jartzea.\nBadakit pausu handia dela eta, batez ere, informatikarekin ondo moldatzen ez den jendeari beldur apur bat ematen diola, batez ere informatikako hizkera berezitua ulertuko ez duelakoan. Baina lasai, benetan: garai batean ez bezala, itzulpenak oso onak dira gaur egun, eta euskarazko menu eta errore mezuak erdarazkoak bezain ondo (edo txarto!) ulertzen dira.\nGogoratu astea osoan errepikatzen nabilena: gure softwareak euskaraz konfiguratzea garrantzitsua da, horrela euskara software egileen mapan kokatzen dugulako. Sarritan, programak ez euskaratzeko arrazoia izaten da ‘erabiltze gutxi’ garela. Beste merkatu batzuekin konparatuta ez gara asko, hori hala da. Baina joÃ±o, gaudenok ere ez bagara euskaldun gisa identifikatzen…!\nTira, ikus ditzagun aukerak, zure sistema eragilearen arabera:\nKontrol panelean hiruzpalau klik eginda lortuko duzu zure Windows erabiltzailea euskaraz konfiguratzea\nMicrosoften sistema eragilea erabiltzen baduzu, bost pausu erraz baino ez dituzu jarraitu beharko zure erabiltzaile kontua euskaraz konfiguratzeko. Eta, animatzen bazara, beste bost ere egin ditzakezu, ordenagailu osoaren hizkuntza lehenetsia euskara izan dadin.\nPausu horiek aspalditxo idatzi nituen blog honen beste sarrera honetan. Ez izan beldurrik, benetan: prozedura erraz-erraza da, eta tira, egoera oso trumatikoa baldon bada, beti duzu atzera egiteko aukera!\nAppleren macOS sistema eragilea ezin da euskaraz jarri. Lehengoan kontatu nizuen moduan, duela urte batzuk saiakera bat egin genuen Appleren itzulpen tresnak eurak erabiliz euskaraketa pakete batzuk sortzeko. Garai hartan artean bizirik zegoen Steve Jobsen abokatuek azkar asko bidali ziguten email bat, esanez ez genuela horretarako baimenik eta artxiboak berehala erretiratzeko aginduz.\nBai, Mac OS X 10.3ren garaian, boluntariook egindako euskaraketa pakete bat sortu genuen. Baina Appleren abokatuei ez zitzaien batere gustatu.\nDena den, horrek ordenagailuaren ageriko hizkuntza aldatuko ez badizu ere, macOSen Sistemaren Ezarpenetan euskara ezar dezakezu hizkuntza lehenetsi gisa. Ez du apenas ondorio praktikorik izango zure makinaren funtzionamenduan, baina gutxienez mezu bat bidaliko diozu Appleri. Kuriosoa da euskaraketa partzial bat badagoela sisteman: hizkuntza euskarara aldatzen baduzu, datak euskaraz agertuko zaizkizu. Baina datak soilik 🙁\nHizkuntzak lehenesteko aukera sistemaren ezarpenetako ‘Idioma y regiÃ³n’ atalean topatuko dituzu\nLinux erabiltzailea bazara, zorioneko zaude, ze hiru sistema hauetan errazena da euskaratzeko. Berez, distribuzio askotan sistema instalatzean bertan ere agertzen da euskara sistemaren hizkuntza gisa. Eta bestela erraz samarra da hizkuntza paketeak jaitsi eta instalatzea, sistemaren ezarpen paneletatik. Ubuntu 19n, adibidez, hauek dira pausuak:\n1– Instalatu hizkuntza paketea. Horretarako, bilatu ‘Language Support / Soporte de idioma / Prise en charge des langues‘ panela, eta han klikatu hizkkuntzak gehitu edo kentzeko botoian. Agertuko zaizun zerrendatik, markatu euskara (dagoeneko markatuta ez badago), sakatu aldaketak aplikatzeko botoiari, eta itxaron deskarga amaitu arte.\n2. Behin instalazioa eginda, ezarri euskara sistemaren hizkuntza gisa. Horretarako, Region and Langugage / RegiÃ³n e Idioma / Pays et Langue panela ireki, eta hantxe aldatu hizkuntza.\nEta listo! Begin hori eginda, euskaraz izango duzu sistema osoa. Erraza, ezta? Animo ba! Beldurrik ez!\nUbuntu 19ren idazmahaia, euskaraz\nKepaDi\t2020(e)ko apirilak 2\nGutxienez Linuxen 20 distribuzio probatu ditut, eta onena, nire uste txikian, Mint da. Den-dena euskaraz dago: LibreOffice, Firefox… Ubuntun du oinarri, eta haren zerbitzu guztiak erabiltzen ditu arazorik gabe. Grafikoki Cinnamon oso erakargarri eta moldagarria da. Nik horixe erabiltzen dut, eta oso erraza da pendrive batetik instalatzea. Fin-fin dabil. Hauxe da esteka: https://linuxmint.com/\njoxe\t2020(e)ko apirilak 2\nEskerrik asko, Kepa! Ta zer diferentzia du Ubunturekin, adibidez? (Ezjakintasun osotik, e?). Nik ointxe probatu dut Ubunturen azkena, eta bai, hua ere Pendrive batetik instalatu edo erabiltzeko oso erraza da…\nMila esker berriz!


Bizkaiko Txakolina | Txakoli Motak\nEkoizpen osoaren %95 baino gehiago da.\nBatez ere, gomendatutako bi baretate zurien bidez eginda dago: Hondarrabi Zuria eta Hondarrabi Zuri Zerratia. Tonuak hori argitik lastoaren antzeko kolore hoxkara doaz, eta tonu horiek berdexkak ere izan daitezke. Distiratsua eta gardena da. Intentsitate ertaineko oinarrizko usainak ditu, bai eta ñabardura ugari ere. Bertan, gainera, fruta, lore eta belar ukituak dira nagusi.\nAhoan, ohiko zaporea dauka, hau da, garratz samarra, freskoa eta orekatua. Ahoan sortutako sentsazioaren amanera iraunkor samarra da, eta zapore ondokoa mingostxoa izan daiteke.\nUpelean Hartzitutako Txakolin zuria\nOrientazio ona daukaten lur-zatietan kokatutako mahastietako ekoizpenak haritz-egurrezko upeletan hartzitzen dira.\nLastoarenantzeko kolore horixka edo kolore hori argia daukate. Garbiak eta distiratsuak dira. Euren usaina intentsitate ertain-handikoa da, eta fruta zein lore ukitu baltsamikoak dituzte.\nArdo freskoak, orekatuak eta konplexuak dira ahoan. Horrez gain, iraunkorrak ere badira, eta fruta zein lore ukutu baltsamikoak zapore ondokoan agertzen dira berriro.\n“Oilar-begia” esan ohi diote. Txakolin gorria egiteko, gomendatutako barietate beltzaren %50 erabiltzen da gutxienez: Hondarrabi Beltza.\nArrosa-kolorekoa da, eta ñabardurak marrubi-kolore argiaren zein magurdi-kolorearen artekoak dira. Garbia bezain distiratsua da. Basafruitu txikien usainak dauzka, eta, barietatearen ezaugarri bereizgarrien arabera, soloa eta piper berdea dakarzkigu gogora.\nAhoan, egitura arin-ertaineko ardoak dira. Erraz edaten dira, eta freskoak bezain biziak dira. Zapore ondokoa luzea eta fruta-gustukoa da, eta, era berean, barietatea dakarkigu gogora.\nHondarrabi Beltza barietateaz eginda dago. Ardo gaztea da, eta nortasun bereizgarria dauka.\nBere kolorea gorri bizi-bizia da, eta bere tonuak gerezi-gorritik morera doaz. Oinarrizko usainak bizi-biziak dira, eta fruitu txikien, piper berdearen eta soloaren ukituak dituzte… Egitura ertaineko ardoa da, freskoa, behar den moduko taninoduna. Zapore ondokoa fruta-gustukoa da, eta, barietatearen ezaugarri bereizgarrien arabera, soloa zein piper berdea dakarzkigu gogora.\nNolako egitura duten eta zeinen konplexuak diren kontuan hartuta, batzuetan ondu egiten dira. Hori dela eta, ukitu zigortuak dauzkate sudurrean, eta egurrezko ukitu konplesuagoen bitartex osatzen dira ahoan.\nsatzen dira ahoan.


Eguzkia eta mendia aspaldiko partez! – Egizu elkartea\nEguzkia eta mendia aspaldiko partez!\nJoan den zapatuan Serantes eta Zierbenara irteera egin genuen Getxoko berbalagunek. Sestaoko lagunak ere animatu ziren eta pozten gara, ea hurrengoan ibilbiderik antolatzen dugun elkarrekin.\n8.30ean Algortan geratu ginen batzuk, metroz Areetara. Zubian 9etarako ia denak geunden. Santurtziko Mamarigaraino arazo barik egin genuen gora, han galdezka ibili ginen, nondik igo, aurrera, atzera, eskilarak… Etxeak atzean utzi eta mendian gora hasi ginen.\nPista amaitu eta aldatza, txiri-txiri gora. Paisaia ikusteko geldialdia, hegaztiak gu bezala, meatzaldeari begira. Goiko gotorlekutik Unai Basurko etxera iristen ikusi genuen, belaontziz inguratuta.\nHandik tontorrera azken aldapa baino ez zitzaigun falta, goian, sorpresa! Dabid Barakaldoko txirrindulari eta berbalagun handia topatu genuen. Iazko Mintza Egunean bere lanagatik saritu genuen bera.\nZierbenarako bidea erraza izan zen ia-ia guztia, azken malda apurka-apurka egin behar izan genuen, dena basaz beteta zegoelako. Herrira jaitsi, portua ikusi eta bokata jan ondoren, autobusa hartu genuen Portugaletaraino. Areetako terraza batean kafea edan genuen eguzkitan, eta taldeko batzuk Algortara oinez bueltatu ginen.\nEgun konpletoa eta eguzkitan, aspaldiko partez. Ederra eguna eta ederra konpainia! Otsailaren 21ean Gernikatik Mundakara oinez joango gara, nor animatuko da?\nEgizu Getxo Euskaldun elkartea2009-01-20T11:44:52+01:002009-01-20|kirola euskaraz, mendi irteerak|0 Comments


Elkarlanean Tolosaldeko emakumezkoen trainerua sustatzeko | El Diario Vasco\nTolosa GoierriElkarlanean Tolosaldeko emakumezkoen trainerua sustatzeko\nOlatz Peon Ormazabal alkatea eta Sabino Alijostes TAK-Tolosaldea Arraun Klubeko lehendakaria hitzarmena izenpetzen\nDiru laguntza bidez, emakumeen trainerua arlo lehiakorrenean sustatzea nahi da bermatu, hainbat jarduera lagunduz, hala nola kirol materiala, taldearen joan-etorriak, zerbitzu teknikoak, mediku zerbitzuak, federazio gastuak, aseguruak edota publizitatea\nDomingo, 12 agosto 2018, 15:28\nUrtebeteko epealdia hartzen du hitzarmenak eta Udalak 10.000 euroko diru-laguntza izenduna emango dio klubari, Tolosaldeko emakumezkoen traineruaren proiektua gauzatzeko. Olatz Peon Ormazabal alkateak eta Sabino Alijostes TAK-Tolosaldea Arraun Klubeko lehendakariak izenpetu dute hitzarmena.\nHelburu nagusi du eremu egonkor bat ezartzea Udala eta klubaren arteko lankidetzarako. Diru laguntza bidez, emakumeen trainerua arlo lehiakorrenean sustatzea nahi da bermatu, hainbat jarduera lagunduz. Kirol materiala, taldearen joan-etorriak, zerbitzu teknikoak, mediku zerbitzuak, federazio gastuak, aseguruak edota publizitatea, adibidez.\nOlatz Peon Ormazabal alkateak nabarmendu du Tolosaldea emakumezkoen taldea berriro arraun liga profesionalean izatea «oso pozgarria eta garrantzitsua» dela: «lanketa handia du atzean eta bereziki arraunlarien dedikazio ikaragarria. Harro sentiarazten gaitu astebukaeraro traineru tolosaldearra ur handitan ikusteak».\nEmakumeen kirola sustatzeak «sozialki, berdintasunean, kiroltasun balioen transmisioan eta ohitura osasuntsuei begira» suposatzen duen balioa handia dela du iritzi. «Horrexegatik, ezinbesteko da babestu, lagundu eta ikusaraztea. Tolosan berdintasuna egunero eta edonon bermatzeko egiten dugu lan. Kirolean, eta arraunean bereziki, aurrerapausu ugari eman badira ere, ehuneko handi batean gizonezkoek osatua izaten jarraitzen du, bi modaliteeen artean desberdintasunak egonaz, eta hori medio, emakumezkoen ligan gure emakumeen arraun kluba izateak bidea egiten du ere berdintasunaren errotzean eta hezkidetzan«.\nOilasko biltzaileak eguneko protagonista Agur esan zieten atzo aurtengo San Lorentzo jaiei


Simon Yates – 2 orrialdea – Tropela.eus bloga\nEgoitz Lizaso (@elizaso) arduratu da 2018ko Espainiako Vueltako 19. etaparen kronikatxoa egitera mini podcast honetan. Faboritoen artean indartsuen agertu da Simon Yates (MTS) nahiz eta etapa garaipen berarekin batera helmugaratu den Pinotek (GFC) eskuratu duen. Valverdek (MOV) krisialdia pasa badu ere, bigarren postuari eusteko gauza izan da eta orain Kruijswijk (TLJ) da podium postuetan sartu dena. Bihar erabakiko da Vuelta.\nBidaltzailea:Tropela Elkartea 2018-09-14 Hemen argitaratua:Errepasoa, Espainiako Vuelta, PodcastakEtiketak: faboritoak, Kruijswijk, Pinot, podcast, Simon Yates, ValverdeUtzi iruzkina #301 Tropela.eus podcastak: 2018ko Espainiako Vuelta errepasoak – 19. etapa bidalketan\n2018ko Espainiako Vueltako 18. etapa jokatu da gaur eta esprintean amaitzea espero bazen ere, azkenean ihesaldian izan den hirukotea osatzen zuen Wallaysek (LTS) lortu du etapa garaipena. Horrelaxe kontatzen du Egoitz Lizasok (@elizaso) mini podcast berri honetan. Sailkapen nagusian, berriz, aldaketarik ez eta Simon Yatesek jarraitzen du gorriz. Hurrengo bi etapek erabakiko dute aurtengo Vueltako irabazlea.\nBidaltzailea:Tropela Elkartea 2018-09-13 Hemen argitaratua:Errepasoa, Espainiako Vuelta, PodcastakEtiketak: ihesaldia, podcast, Simon Yates, WallaysUtzi iruzkina #300 Tropela.eus podcastak: 2018ko Espainiako Vuelta errepasoak – 18. etapa bidalketan


'Carmen' lanaren bertsio berria gaur Iruñean — dantzan.eus\nHemen zaude: Hasiera › Hemeroteka › 'Carmen' lanaren bertsio berria gaur Iruñean\n'Carmen' lanaren bertsio berria gaur Iruñean\nYorgos Loukosek zuzentzen duen Frantziako balet talde ezagun horrek ospe handia bildu du mundu guztian zehar emandako ikuskizunetan, eta kalitate bikaineko dantza garaikideko zenbat obra ere sortu ditu.\nCendrillon (Errauskine) lana estreinatu zuten 1987an, eta ikuskizun horrekin berrogeita hamar herrialdetako antzeztokirik ospetsuenetakoak bisitatu zituzten, haien artean Arriaga.\nOraingoan, bi emanaldirekin datoz. Batetik, Petite mort (Heriotza txikia), Jiri Kylianek Salzburgoko jaialdirako sortutako baleta, eta, bestetik, Carmen, Mats Ek suediarrak diseinatutako koreografian oinarrituriko ikuskizuna. Gaur egungo dantza munduan klasikotzat hartzen den lan hau oso loturik ageri da Lyongo konpainiaren filosofiarekin. 1991. urtean Yorgos Loukos koreografo greziarrak baletaren zuzendaritza hartu zuenetik, taldea ikuskizun garaikideetan oinarritu da, eta kalitate handiko errepertorio landua lortu du.\nLyongo Operako Baletak inspirazio iturri ugaritatik edan du azken urte hauetan. Jiri Kylian, Trisha Brown, Mats Ek, William Fosythe, Nacho Duato eta Ohad Naharin koreografo garaikideen lanetan oinarritu izan du bere lana Frantziako talde honek. Koreografo bikain horien lanaz gain, Lyongo operako dantzarien trebakuntza ere hartu behar da kontuan. Dantzari horien prestakuntza teknika klasikoetan dago oinarriturik. Arrazoi hori dela medio, bestelako emaitzak lortzen dira baleteko dantzariak modu horretan trebaturik daudenean.\nMaitasun istorioa Sevillan\nCarmen lanaren bertsio berri honetan, hamazazpi dantzarik hartzen dute parte. Dantzari asko dira, Mats Ek koreografoak sorturiko lanari forma emateko. Suediarrak Prosper Merimee idazlearen eleberriko eta Georges Bizeten operako ikuspuntuak batu ditu lan hau taularatzeko garaian.\nXIX. mendeko Sevillan dago oinarriturik Bizet-en istorioa. Bertan, Carmen ijitoaren eta Don Pedro Espainiako Armadako soldaduaren arteko harremana azaltzen da. Ijitoak, soldaduak, toreatzaileak eta kontrabandistak dira maitasun istorio garratz horretako protagonista. Carmen-eko zuzendari eta koreografoak ikuskizunaren protagonista nagusien ezberdintasunsak nabarmentzen saiatu dira, horiek indar handiagoa izan dezaten.


180 lanpostu eskaini dira XXIII. Enpleguaren Astean\nMás sitios webaulaNET – Bidasoa activaGuía de Recursos de Empleo y Formación\nÚltima actualización el Lunes, 13 de Mayo de 2019 09:11\nEnplegu horietako batzuetan eskaera egiteko, curriculumarekin Ficobara hurbildu eta enpresei eskura eman besterik ez zen egin behar.\nLehenbiziko solairuan, berriz, elkarrizketak egin zaizkie, aurrez hitzordua hartuta, www.elespazio.com webgunean argitaratutako eskaintzetakoren batean aurretik izena emana zuten pertsonei.\nMiguel Angel Paezek, Bidasoa bizirikeko presidenteak, hauxe nabarmendu du “positiboa da XXIII. Enpleguaren Astearen balorazioa. Espero dugu elkarrizketa hauek lan kontratuetan formalizatu ahal izatea”.\nBestalde, Juan Mari Altunak, Bidasoa bizirikeko presidenteordeak, hauxe adierazi du “enplegu eskaintza ugari eskaini ditugu edizio honetan. Bidasoa bizirikek urte osoan zehar egiten duen lanari gehitu behar zaio hori”. Banaketa, industria, administrazio-garraioa eta ostalaritza-zerbitzuak alorretan bildu dira eskari handiena izan duten profilak.\nTailerrak eta prestakuntza eskaintza\nJardunaldian hiru hitzaldi-tailer egin dira enpresei gordetako gunea osatzeko eta enplegu aukeren bila dabiltzan pertsonentzako intereseko gaiei buruz mintzatzeko eta gure eskualdean dauden lanbide heziketa aukeren informazioa eskaintzeko.\nOscar Perezek hitzaldi egoki eta interesgarria eman du positiboan nola komunikatu gaiari buruz, eta haren aholku txikiak bertaratutako pertsonentzat baliagarriak izan dira elkarrizketetan aurkezteko orduan.\nBestalde, Gurutz Aginagaldek, kirolari profesional izandakoak, Kirolgi Fundazioaren bidez, bere esperientzian eta bere bizipenetan oinarrituta eliteko kirolariek aldaketa egoeretan zein estrategia erabiltzen dituzten eta ikaskuntza horiek proiektu pertsonaletara eta lan proiektuetara nola eraman azaldu du.\nAzkenik, Bidasoa Institutuak, Irungo La Sallek, Plaiaundi Institutuak eta Mendibil Prestakuntza Zentroak beren prestakuntza eskaintza azaldu diete interesdunei.


Herrialde Katalanetako brigadaren 2. kronika: País Valencià, korrontearen aurka igerian\nBalear uharteak atzean utzita Alacanten hasi genuen País Valenciàko ibilbidea. Lurralde honek erritmo eta errealitate oso ezberdinak ditu bere baitan eta leku batetik bestera dagoen aldaketa nabaria da. Hau, hein batean, gaizki deituriko trantsizio garaian jasan zuen espainolizazio gogorragatik da.\nHau ulertzeko jakin behar da País Valencià izan zela erresistitu zuen azken tokia eta horregatik, bereziki zigortuak izan zirela bai gera garaian bai hau amaitu ondoren. Testuinguru honetan, bisitatu ditugun hiru hiriak bonbardatuak izan ziren: Alacant, València eta Castelló. Alacanten, adibidez, merkatu zentrala bisitatu genuen, bertan, ehunka hildako izan ziren. Castellón aldiz, berritu berri duten babesleku antiaereo bat ezagutu genuen. Hiri honen bonbardaketen handitasuna ulertzeko aipagarria da esatea 43 bunker publiko daudela guztira hirian zehar, pribatuak kontuan izan gabe. Valentzia hirian, faxistak sartu ondoren egin zuten sarraskiaren berri eman ziguten Paternako hilerrian. Bertan, 2200 pertsona baino gehiago fusilatu zituzten, ostera fosa komun ugaritan lurperatuz. Brigadari dagokionez, gure ibilbidean zehar gorpu hauetako batzuen hilobitik ateratzearen lekuko izateko aukera izan genuen. Gainera, gerra osteko Maki gerrilarien borrokaren berri izan genuen historialari baten eskutik.\nFranco hil eta ondorengo urteetan UCDren gobernuak eta eskuin muturrak langile mugimenduaren eta katalanismoaren gorakadari aurre egiteko estrategia bat diseinatu zuten, Valentziako guda deritzona. Alde batetik katalanismoaren aurkako fobia eta erregionalismo espainola bultzatu zuten, eta bestetik talde faxistak eta estatu terrorismoa hauspotu zuten. Horrela ulertu daitezke independentismoaren aurka egin zituzten erasoak, besteak beste Guillem Agulló militante gaztearen erailketa. Gaur egun mugimendu antifaxista indartzen ari da baina Castellóko La Cosa Nostra lokalean azaldu zigutenaren arabera egoera ez da xamurra: iazko urriaren 9an antolatu zen manifestazioan eraso faxistak egon ziren. Hau ez errepikatzeko, aurten Valentziako manifestaziora etortzeko deialdia zabaldu da País Valencià osoan zehar.\nHizkuntzaren egoera ere ezagutzeko aukera izan dugu hala nola Alacantena, hau katalanak eraso gogorrena jaso duen lurraldea da eta bertako hiztun kopurua %3ra baino ez da heltzen. Iparralderantz mugitu ahala egoera hobea den arren, eskuin espainiarrak hizkuntzaren erabilera politiko bat egin du eta horregatik bereizten dituzte katalana eta valentziera hizkuntza ezberdinak izango balira lez. Urte luzetan zehar behin eta berriz errepikatua izan da ideia hau nazio izaera hori ezabatzeko helburuarekin eta honen ondorioz jendartearen eta instituzioen partetik hizkuntza gutxietsia da.\nBatez ere Valentzian eta Alacanten, hizkuntzarekiko ez ezik, lurra eta euren ondarearekiko suntsipena nabaria da. Bi hirietan eman da kontrolik gabeko eraikuntza eta ondorioz, bertako lurrak eta ingurumenak sekulako kalteak pairatu ditu.\nHonek, ordea, lurraren defentsaren alde dauden hainbat pertsona batu eta Per L?Horta bezalako plataformak sortarazi ditu. Talde honek Valentzia hiriaren inguruan dauden baratze lurrak salbatzeko lanetan dihardu, eta batez ere, portuaren (hiriko eliteen interes ekonomikoen zutabe nagusia) beharrak asetzeko honen inguruan egindako proiektu txikitzaileen multzoa salatzen du. Izan ere, portuak, egun, interes ekonomiko nazionalak izatetik nazioarteko kapitalen interes gune bilakatu dira, ekonomia globalean duten garrantzia asko hazi baita. Horrela, Valentziaren kasuan, oso agerikoa da udalaren aldetik portuarekiko diseinatutako estrategia eta ondorioz inguruko lurrek jasandako txikizioa.\nAzken legegintzaldian Valentzia hirian zein Autonomia Erkidegoan, PP-k urte luzez bere hatzaparretan izan zuen gobernua galdu zuen Compromis eta PSOE-ren arteko kalizio baten aurrean. ``Aldaketa gobernua´´ deituriko honek ez du kanpainan zehar emandako hitza bete. Honek benetako aldaketa batean sinisten zuten hiritarren haserrea eta atsekabea ekarri du. Horrekin batera, herri mugimenduan beherakada bat ekarri du gobernu honek, izan ere mugimendu hauetako kide askok gobernu honen esku utzi zuten aldaketa hauen ardura eta ondorioz ez dute borrokan jarraitu. Gaur egun, guzti honen ondorioz, aldaketak ez dira eman eta gainera hauek bultzatzeko herri mugimenduaren zati handi bat desagertua dago.\nDena den, egoera honen aurrean salbuespenak aurki ditzakegu, haien artean plataforma. Israelekiko boikot, desinbertsio eta zigor kanpaina honek indar handia hartu du Valentzian. Are gehiago, munduan kanpaina honek indar handiena hartu duen hiria da. Instituzio dexenteren konpromisoa lortu dute boikota egiteko, baina garaipena ez zaie dohainik atera. ACOM bezalako lobby sionistak beti izan dituzte zelatan. Horren adibide dugu 2015ean Matisyahu abeslari sionistari egin nahi izan zitzaion boikot kanpaina Israelgo estatua ez salatzeagatik. Honen ondorioz 8 ekintzaile salatu eta epaitegietara eraman zituzten, espetxe zigorrak eskatuz. Israelgo estatuak BDZ kanpaina hau bere proiektu politikoaren etsai nagusitzat jo du. Helburu militar izateraino.\nBertako ezker independentistako militantziaren ikuspuntuaren arabera, prozesu politikoak oso erritmo ezberdinak izan ditu herrialde katalanetako toki batetik bestera eta egoera honek, estrategia nazional bateratu bat lortzeko oztopo bat suposatzen du. Mallorcan ikusi ahal izan genuen bezalaxe, lurraldetasunaren afera eta erronkak, era berean, agerian geratu dira beste behin. País Valencià-k dituen baldintza zailetan erronka nagusia mugimendua sendotzea da eta horretarako Casal-ak zabaldu eta indartzea izan da apostu nagusia.\nGauzak honela, eta egunetik egunera jasotako ezagutzek geure motxilen zama handitzen duelarik, Prioratera bidean abiatu gera. Bertan, hainbeste aldiz aipatu zaigun, Principata eta honen prozesua zein egoera konkretua ezagutzera.


36,2 milioi euroko udal aurrekontuaren zirriborroa aurkeztu dute 2021erako - etakitto.eus\n36,2 milioi euroko udal aurrekontuaren zirriborroa aurkeztu dute 2021erako\nDatorren urtera begira prestatu duten Eibarko Udalaren aurrekontuaren zirriborroa 36,2 milioi eurokoa da eta, 2020ko aurrekontuarekin (45,8 milioi euro) alderatuta, %21eko jeitsiera dauka, martxoan hasi zen pandemiak herriko ekonomian eragindako krisiaren eraginez. Hala azaldu zuten barixakuan Jon Iraola udal bozeramaileak eta Ana Telleria Ogasun zinegotziak. Esandakoaren arabera, “geure buruak kontrolatu behar izan ditugu aurrekontua egiteko, zer etor litekeen ez dakigu eta. Beraz, jaitsiera hori tartean, dauzkagun baliabideak are hobeto kudeatu beharko ditugu, nahitaez, eta aurrera eramateko proiektuak aukeratzeko orduan batzuk lehenetsi beharko dira.\nJaitsiera horretarako beste faktore bat Udalen Finantzaketarako Foru Funtsari zuzenean lotuta doa: 2019an gure herriak 20 milioi euro jaso zituen bertatik, 2020an, berriz, 18 milioi eta datorren urterako jeitsiera are handiagoa izatea espero dute.\nGauzak horrela, aurrekontuaren zirriborroak jasotako inbertsioetarako kopurua aurtengoa baino %62 txikiagoa da, 4,6 milioi eurokoa hain zuzen ere. Inbertsio nagusien artean Ubitxa-San Kristobal igogailua egin eta martxan ipintzea, Elkarrekin Podemosekin hitzartutako Mirabaso inguru naturala sortzeko proiektua egitea eta Ipurua kiroldegi barruko igerilekua konpontzea aipatu zituzten, besteak beste.\nAurrekontuak zein inbertsioen atalari dagokion kopuruak jeitsiera nabarmena izan arren, azpimarratu nahi izan zuten “gizarte arlorako gastuan ez dela murrizketarik egin, 3,8 milioi euroei ezer kendu barik eutsi zaie”. Eta herriko kirol elkarteek zein kultura eta gizarte arloan lan egiten duten taldeek euren jarduerak egin ahal izateko, dirulaguntzetan 17,1 milioi euro aurreikusi dituzte.\nMilioi bat euroko zuzenketak aurrekontuari\nBestalde, Eibarko PSE-EEk aurrekontuaren zirriborroari hainbat zuzenketa egin dizkiola azaldu zuten, “pandemiak eragin duen egoera berriari erantzuteko”. Zuzenketen artean honako hauek aipatu zituzten: RGI eta Elikagaien Bankuko laguntza jasotzen duten familietan Umeak Eskolara eta Dirulaguntzak Ikaslei dirulaguntzak indartzea (150.000 euro), herriko ekonomiak (denda, taberna, negozio txikiak…) aurrera egiteko laguntzak (550.000 euro), pertsonen ongizate psikikoari bideratutako Zaindu Zaitez egitasmoa (100.000 euro), diru-sarrera txikiak dituzten langabetu eta jubilatuentzat laguntzak (150.000 euro), pertsona nagusientzat laguntzak indartzea (100.000 euro) eta Gurutze Gorriarekin elkarlanean oinarrizko premiak asetzeko ekimenak (65.000 euro).\n« Herriko tabernari gehienek ateak zabaldu dituzte, Eibar kolore gorritik laranjara igarotzean 7 kasu berri azken orduetan Eibarren, 447ko intzidentzia-tasarekin »


Vitoria-Gasteizko Udalaren web-orria - Askotariko programazio baten bidez ospatuko da Florida parkearen 200. urteurrena\nAskotariko programazio baten bidez ospatuko da Florida parkearen 200. urteurrena\n2020ko uztailaren 10ean\nZabalkunde jarduerak, historiari keinuak eta Gabonetako izotz pistaren itzulera barne hartuko ditu.\nUdalak liburuxka turistiko bat landuko du, liburu bat eguneratuko du eta haurrentzako koadernotxo bat argitaratuko du, Arabako hiriburuko birika berde horren garrantzi historikoa eta ondare-balioa ezagutarazteko\nMugikortasunaren eta Espazio Publikoaren Sailak parkeko haitzuloaren konponketa kontratatuko du, 185.000 euro inguruko inbertsioarekin.\nUdalak oroitzapen-xaflak jarriko ditu, duela bi mende jarritakoen diseinu berarekin.\nHona hemen #LaFlorida200(Beste leiho batean irekiko da) programazioaren proposamen nagusiak:\n“Florida parkea, 200 urteko historia” liburuaren berrargitalpena. Dagoeneko agortuta dago, eta berriro banatuko da udazkenetik. Zuzendu eta berridatzi egin da.\nFlorida parkearen garrantzi historikoa eta ondare-balioa ezagutarazteko liburuxka turistiko bat eta plano bat egitea. Dagoeneko eskuragarri dago Turismo Bulegoan.\nTurismo Bulegoak antolatutako bisita gidatuak, zeinak aste honetan iragarri baitira.\n‘Florida parkea ezagutzeko modu dibertigarria’ haurrentzako liburuxka argitaratzea, datorren ikasturtean ikastetxeetan banatzeko.\nBisitak Herritartasunerako Eskola Irekiaren programazioaren barruan, IGIrekin batera, uztailaren 13an, 14an eta 15ean.\nFlorida parkearen historiari buruzko hitzaldia Herritartasunerako Eskola Irekiaren barruan.\nGabonetako argiztapena: ahalegin handia egin nahi da Gabonetan parkeari giro erakargarria emateko, zuhaitzak argiztatuz gunearen edertasuna azpimarratzearren.\nIzotz-pista. Bigarren mendeurrena dela eta aurtengo Gabonetan izotz-pista Floridako parkean jartzea da helburua, inguruko zuhaitzen eta naturaren babesa bermatuz. Laster aterako da kontratazio-agiria, enpresek eskaintzak egiteko aukera izan dezaten.\nParkeko haitzuloa. Mugikortasunaren eta Espazio Publikoaren Sailak 185.000 euro inguru inbertituko ditu haitzuloaren egitura konpontzeko, hondatuta baitago.\nZuhaitzen seinaleztapena hobetzea: zuhaitz espezieen berri ematen duten granitozko seinaleak birmargotu dira.\nOroitzapenezko xaflak jartzea eta ‘maitasunaren zuhaitza’ berreskuratzea: duela 200 urte jarritako xaflen berdinak jarriko dira.\nBisita gidatuak Legebiltzarrera eta hitzaldiak.\nKontzertuak. Udal Musika bandak 7 kontzertu emango ditu Uraren Ezkutuko Lorategian, uztailaren 10etik 24ra eta irailaren 4tik 25era..


Tolosala-Iurrek 3. Mailarako igoera lortu du - Tolosa - Tolosaldeko ataria\nTolosala-Iurrek 3. Mailarako igoera lortu du\nTolosaldeko Ataria 2020-05-13 15:00\nAurten Euskal Ligan aritu da jokatzen Tolosako areto futbol taldea. Gaur egungo egoera medio, liga amaitutzat eman dute federaziotik. Tolosala-Iurre sailkapenean bigarren postuan zegoen, eta postu horrek eman die zuzeneko igoera.\nTolosala-Iurretik azaldu dutenez, "guztiok oso pozik gaude, eta ospatzeko arrazoi nahikoak ditugula argi dago. Baina kontziente gara gure Kirol Elkartearen oinarriaz eta hurrengo urtean etapa berri honi aurre egiteko egin beharko dugun esfortzuaz. Kirol eremuaz aparte, ekonomikoki aurretik dugun izugarrizko erronkari aurre egitea ez da erraza izango".\nHala eta guztiz ere, 3. Mailara igotzeko pausoa emango dutela esan dute. Ekonomikoki esfortzu handia bada ere erronka horretarako prest daudela azaldu dute.\nAzkenik, zaleen eta babesleen laguntza inoiz baino garrantzitsuagoa izango dela esan dute, eta guztiei eskerrak eman nahi izan dizkie.


Pedro Subijana: “Ezer gabe hasita, nire jatetxea egitea lortu dut” | euskaljakintza\nBy ian on 2009(e)ko urtarrilak 14 in solasean\nAskatasunaren txokoa ematen zuen hark: begiak ireki eta itsasoan zeunden, ozeano Atlantikoaren pare-parean. Ez da ez Gipuzkoa eta Euskal Herriko edozein toki. Haizea ezberdina da, ez hirikoa ezta herrikoa ere. Desberdina. Ez nuen libertate hori espero. Ondorioz, beste energia batekin zuzendu nintzen Igeldoko jatetxera, Akelarre Jatetxera, hain zuzen ere. Sala dotore batean itxaron genion Pedro Subijanari. Hura agertu eta hizketaldi labur baten ondoren, elkarrizketari hasiera eman genion.\nZalantza izpirik gabe sukaldaritzak zure bizitzan parte hartu duela eta hartzen duela esan genezake. Zer esanahi dauka zuretzat sukaldaritzak? Zure lana baino ez da, zaletasun bat edo bizitzeko modu bat? Nire bizia da, berrogei urte baitaramatzat sukaldaritzan. Batxiler ikasketak amaitu ondoren hasi nintzen sukaldaritzaren munduan murgiltzen, garai horietan 17 urte nituela. Hasieran, ostalaritza eskolan ibili nintzen, eta geroago sukaldaritza munduan. Gaur arte. Eboluzionatzen, inoiz konformatu gabe, beti formula eta joera berriak aurkitu nahian. Baina, hori bai, beti sukaldaritzarekin, sukaldaritzarengatik eta sukaldaritzarako bizitzen. Hala ere, kontuan izan behar da hori handicapa izan daitekeela, bidean askotan gauza asko utzi ditzakegulako: familia, seme-alabak, lagunak eta beste zenbait ekintza. Baina sukaldaritza horrelakoa da, horretan jardun nahi duenak ondorio horiek guztiak onartu beharra dauzka.\nZure biografiari begirada bat botaz gero, Donostian jaio zinela eta Zarautz eta Madrilgo ostalari eskoletan hezi zinela esan genezake. Noiz konturatu zinen sukaldaritza benetan gustuko zenuela? Sukaldaritzan etxean aritzen nintzen, lagunekin, nire “boy scout” taldearekin eskolan; dena den, inoiz ez zitzaidan burutik pasa hori lan bat izan zitekeenik, garai haietan ez baitzegoen sukaldari ospetsurik. Gazte garaian nota onak ateratzen nituen, ikasle arrunt batenak. Gainera, medikuntza ikasi behar nuen, baina ostalari eskoletan sartu nintzenean gehien nabarmentzen zena ni nintzela konturatu nintzen. Azkenean, gure promoziotik gehien gailendu zena ni izan nintzen. Adin horretan zaila bazen ere, ordurako banekien zer nahi nuen. Hortik aurrera, nire bizitza sukaldaritzaren inguruan igaro da. Ezer gabe hasi nintzen, eta, gaur egun, nire jatetxea egitea lortu dut.\nOstalari eskoletan klaseak jasotzeaz gainera, irakasle eran, sukaldaritza ikastaroak eman dituzu amerikar eta europar erakunde ezberdinetan, baita enpresa eta heziketa eskola espainiarretan ere. Ikasleak al dira prestatzen diren bakarrak edo irakasleak ere ikasten al du esperientzia honetatik? Beti izan naiz oso borrokalaria heziketaren arloan. Nire ustez, prestakuntza oso garrantzitsua da. Norbait ikasle denean, ez du ikasi nahi, dirua lortu nahi du. Norbait denbora askoan lanean aritu bada, aldiz, ikasteko desira agertzen zaio, ikasteak duen baloreaz jabetuz. Ikasleak, ikasle den garaian, ikasi egiten du; eta irakasleak, nahitaez, ikasi egin beharra dauka, erantzukizun handia baitauka. Ondorioz, prestatu egin beharra dauka, bere lanak egin behar ditu klasearen aurretik. Gero, irakasten ari denean ere ikasi egiten du, askotan ikasleak arazo ugari jartzen baitizkiote irakasleari, eta horietatik irteten jakin egin behar da.\n1975. urtea oso urte garrantzitsua izan zen zure ibilbide profesionalean, Akelarre Jatetxearen buru jarri baitzinen. Nola ematen dio batek aurpegia erronka honi? Zein beldur izan ditzake? Edozein gaztek beldurrak ditu, baina batik bat irrika dauka, gauza asko irrikatzen ditu; hala ere, ez daki nola lortu bere nahiak. Egikera ezberdinetako jendea egongo da; dena den, garai horretan, beldurra baino gehiago beldur falta dauka; ez da jakitun 180 km/h-ko abiaduran errepidean ezbehar bat izan dezakeela, ez da heriotzaren beldur, ezta arriskuarena ere… Ni gazte arrunt bat nintzen, erlatiboki zuhurra. Negozio bati aurre egiteko beldur nintzen. Akelarrera sukaldaritzaburu izateko etorri nintzen. Gainera, jatetxe honetara etorri nintzenean, 1970. urtean, ez nuen lana onartu, oraindik nire curriculuma osatu nahi bainuen. Nork esango zidan niri, behin Akelarrera lan eske etorri eta gero, honek guztiak nirea izaten amaituko zuenik? Ez etsitzeko esaten diet beti gazteei, azkar ez joateko, kasu horietan beti izaten baita zartakoa. Pausoz pauso joan behar da, jarraitutasunez eta, noski, lana eginda. Bi gauzak kontuan hartuz, edozer lor daiteke. Agian zorte ona edo txarra egongo da; halere, gauzak lortuko badira, helburuak jartzea ezinbestekoa da. Gero, helburu batzuk erdietsi ondoren, beste batzuen bila joan behar da.\n“Beti esan izan dut jatetxe baten arrakasta, edozein enpresarena, zalantzarik gabe, ekipo on bat dela.” Ezaguna egingo zaizu esaldi hau, Akelarreren webgunean azaltzen baita. Nola eratzen da talde on bat?\nEkipo bat sortzea oso zaila da. Gainera, talde bat egitearekin ez du esan nahi dena egin duzunik. Pertsonak maneiatzea edozein lokal edukitzea baino baliotsuagoa da, pertsonak baliotsuagoak dira, alegia. Koordinatzen eta antolatzen jakin behar da. Zenbait kasutan, pertsona horiek beraien ibilbide profesionalari hasiera eman nahi izaten diote eta nik beti lagundu izan diet erronka horretan. Horrez gain, laguntza ekonomiko eta morala eman dizkiet zenbait kasutan. Taldeari dagokionez, ekipoa bizirik dago eta etengabe aldatuz doa, eboluzionatuz. Bada pertsona bat, Akelarrera etorri nintzenetik nirekin lanean diharduena, Felix Etxabe, hain zuzen ere. Profesional bikaina izateaz gain, bion arteko erlazioa oso ona da.\nGastronomia Sari Nazionala sukaldari onenari, Sukaldari onena “Gastronomiako onena” elkarteak saritua, besteak beste, zeuk eginiko lan gogorrari esker irabazitako zenbait sari izan dira. Eskuratu dituzun sari guztietatik, zein izan da gehien bete zaituena? Zergatik? Edozein pertsonak bezala, nik ere atsegin dut aintzatespena, baina ez dut inoiz gehiegi sinesten. Sariak, azkenean, oso erlatiboak dira. Nire ustez, sari horiek lagundu egiten dizute aurrera jarraitzeko bidean, baina, esan bezala, ez da gehiegi sinetsi behar. Egunen batean zerbait gaizki egiten baduzu, irabazitako sari horiek ahaztu eta zu hondoratzera joango dira. Sariak oso ongi daude, denak ditut gogoko, edozein leku umiletatik jasotako sariak nahiz nazio mailan irabazitakoak. Hala ere, nire ustez, saririk handiena, gauean ohera joaterakoan, egun horretan egin duzuna ongi atera dela pentsatzea da.\n2007. urtean, sukaldaritza munduaren gailurrera iritsi zinen Akelarre jatetxerako hirugarren Mitxelin Izarra eskuratuz. Zein da hurrengo jomuga? Hurrengo helburua hotela eraikitzea da. Ni hona etorri nintzenean, leku hau jatetxearengatik baino bertan zegoen diskotekarengatik zen famatua. Gero, pixkanaka-pixkanaka diskotekaren fama jaisten joan zen; eta jatetxearena, aldiz, igotzen. Halaber, ahalegin handia egin behar izan nuen hotelaren lurrak eskuratzeko. Horrelako jatetxe batentzako beste zerbitzu mota bat eskaintzea zela egokiena pentsatu nuen. Ondorioz, nire hurrengo jomuga hori da. Momentu zailean gaude, krisi ekonomiko larri batean eta gauzak ez doaz guk nahi bezalako erritmoan. Horretaz aparte, beste proiektu batean nabil murgilduta azken 30 urteotan, Donostiako Ostalari Eskolan hain zuzen ere.\nEuskal Herriko eta Espainiako sukaldaririk ospetsuenetarikoa. Nola daramazu fama? Lehen esan bezala, gauzak pausoz pauso eta pixkanaka-pixkanaka lortuz gero, erraztasunez zeureganatzen duzu dena. Telebistak fama ematen du baina, aipatu bezala, gauzak bereganatzen pixkanaka-pixkanaka aritu naizenez, eragin gutxi izan du nigan. Jendea oro har oso atsegina da eta fama onarengatik ezaguna izatea ere asegarria da guztiz. Hala eta guztiz ere, inoiz ez dut gehiegi sinetsi. Era berean, oso gustura nago fama oso handia ez izateagatik, hainbat pertsonak beste batzuen presioa jasan beharra baitauka.\nAzken urte hauetan, gizarteak aldaketa nabarmena ikusi du sukaldaritzan. Non aritzen zara gusturago, sukaldaritza tradizionalaren elaborazioan edo modernoarenean? Ni sukaldaria naiz eta, ondorioz, sukaldari batek ez du zertan aukeratu bata edo bestearen artean. Gaur egungo egoeran bagaude, lehenago sukaldaritza bat egon delako da. Sukaldaritza tradizionalak akats eta onbideak dauzka, ez da urrea dirdira egiten duen guztia. Asko disfrutatzen dut ohiko sukaldaritzaren elaborazioan eta, modu berean, asko gozatzen dut bietan aritzeko gaitasuna daukadala erakutsiz. Hala ere, bizitzea egokitu zaidan unea bizi dut, ez naiz geratu abarketak erabiltzen genituen garai haietan, eta Euskadiko kultura zabaltzen, gastronomia kulturaren alorra baita, nire harri koskorra ipini dudala uste dut.\nGaur egun bolo-bolo dabiltza gizentasun eta anorexiaren gaiak. Zein izango litzateke gakoa gaixotasun horiek ezerezteko? Nire ustetan heziketa da gauza guztien giltza. Betidanik azaldu dudan bezala, ume batek heziketa ona jaso behar du elikadura eta gastronomiari dagokienez. Gaur egun aukera handia dago umeei eta gazteei elikatzeko era egokiak erakutsi ahal izateko. Gure elkarteak, orain hogei urte baino gehiago sortuak, urtero ikastaroak ematen ditu, nola elikatu behar den irakatsiz. Halere, oso arazo larria dago. Ume bati ezin zaio ibili une oro esaten zer jan behar duen eta zer ez, gurasoek ez badituzte ohitura egokiak sukaldaritzan. Ondorioz, alde batetik, heziketa oso garrantzitsua dela esan genezake; ez oinarrizkoa bakarrik, ikastaroetatik eta horrelakoetatik ere ikasi behar da. Bestetik, gurasoak ere elikaduraren heziketa hori jaso beharrean daude. Jendea benetan konturatuko balitz jaiotzen garenetik hil arte egiten dugunak hainbesteko garrantzia duela, elikadura askoz ere serioago hartuko litzateke.\nNire amak arazo bat dauka: bere semeak ez du sukaldaritza atsegin. Zer aholkatuko zenioke sukaldaritzan zaletzeko? Nik uste dut gauzak gehiago baloratzen direla horri buruz gehiago baldin badakizu. Zerbaiti buruz informazio gehiago eskuratzen baduzu, azkenean gauza hori gehiago atsegingo duzu. Gazte bati produktuak zer diren irakatsi behar zaio, urteko denboraldi ezberdinak, proportzioen garrantzia… Gero, manipulatzen hasi behar da. Irakasle izan nintzenean eta baita telebistako saioak ematen nituenean ere, ustekabe askorekin topo egin nuen. Jende gaztea sukaldaritzan nola zaletzen zen ikusi nuen: erosketa egiten, elikagaiak manipulatzen… Bestetik, erretirodun askok ere zaletasun hori hartu izan du eta gaur egun ere hartzen du.\nElkarrizketa amaitu bezain laster, arnasa lasai hartzeko aukera topatu nuen. Eskerrak eman genizkion Pedro Subijanari tartetxo bat guri eskaini izanagatik, eta etxerako bidea hartu genuen, lana ongi egin nueneko sentsazioarekin. Beste behin, bere begikotasuna azpimarratuz, eskerrak eman nahi dizkiot euskal kulturak aspaldian, segur aski, ikusi duen sukaldaririk onenari, Pedro Subijanari.\n4 Responses to Pedro Subijana: “Ezer gabe hasita, nire jatetxea egitea lortu dut”\n---------- 2009(e)ko urtarrilak 15 at 8:40 pm #\nSubijanari ikastolako irakasle baten antz handia hartzen diot… zein izango ote da?Â¿?Â¿ jajaj 😀 😀 😀\nMaite 2009(e)ko urtarrilak 16 at 11:03 am #\nAsko gustatu zait elkarrizketa eta erabat ados nago Subijanak dioenean: “Ez etsitzeko esaten diet beti gazteei, azkar ez joateko, kasu horietan beti izaten baita zartakoa. Pausoz pauso joan behar da, jarraitutasunez eta, noski, lana eginda. Bi gauzak kontuan hartuz, edozer lor daiteke.” Nik ere horixe bera pentsatzen dut, eta horri erantsiko nioke garrantzitsua dela oso lana egiteaz gain, ikasteko eta hobetzeko grina izatea, jakin-mina eta pasioa egiten duzunarekiko. Errezeta horretako osagai guztiak irabiatuz gero, edozer lor daiteke! :-*\nLan ona, IÃ±aki! Izugarri gustatu zait… 😉\nTeknopataren txokoa > Blogariak Amaraunean, 2009/01/18 - 2009(e)ko urtarrilak 18\n[…] Jakintza Ikastolako ikasleak Pedro Subijanari egindako elkarrizketa. […]\n[…] hasi eta iritzi testu konplexuenetaraino. Euskal kulturan ezagunak diren pertsonaiei (kirolari, sukaldari, musikari, idazle…) eginiko elkarrizketek ere aparteko garrantzia hartu dute blogean. Horiei […]


Lehenik lehen, eta azterketaren oinarria ipintzeko, zera finkatu behar da argiro, zalantzarik egon ez dadin: Amabirjina ez doa itsasora bere egoitzan geratuz gero kemenik edo eraginik ez lukeelako, tarte fisikoa zeharka dezaketeen ahalmenak ez dauzkalako.\nEuskal mitologiak, beste edozein mitologiaren antzera, eraginbide urrunkariak ederto ezagutzen ditu.\nAreago, euskarri materialik gabe tarte fisikoa zeharkatzen duen gogo-indarraren kontzeptuak izen espezifikoa eta guzti du euskaraz: Adurra (33) JMB I,16 orr. (ADUR).\nMari edozeinek inbokatu eta bere aurrean ukan dezakeen bezala, adurra ere, zenbait baldintzekin, edozeinen esku dagoen indarra dugu, ez aztien ahalmena bakarrik.\nOrduan nola ez luke bada, Amabirjinak ere ukanen?.\nAdurraren kontzeptu orokorra ezezik, gogora dezagun Amabirjina iadanik ikusi dugula urrundik eraginka: Arantzazukoa da hain zuzen ere, JAINKOAK ETA GIZONAK atalean azaldu dugunez, Okinako leizean hamildu arren, otoitza zuzendu diolako, artzain bat kolpe edo zauririk gabe gorde duena.\nLaster ikusiko dugunez Mari jainkosak, lagunen artean erdi erdian etzan den gaizkilea arrastorik gabe suntsierazteko gauza dela frogatzen du.\nJentilek etxe bati botatako biraoak gizaldiz gizaldi irauten du indarrik galdu gabe, oraindik ikusi behar ditugu, zenbait adibideetan azaltzen denez.\nBeraz, herri-gogo primitiboak eraginbide urrunkariak irudiratzeko gaitasunik ez duela esateak ez du inongo arrazoirik, eta kontakizun horien benetako edukin ideologikoa ikusten ez uzteko balio du bakarrik.\nIndoeuropar jainkozko batek bere Zeru goienetik behatz batez seinalatuz egingo lukeena egiteko, euskal Amabirjinak itsasorantz abiatu eta ekaitzaren erdian bere arrantzale debotoen ondoan egoten da, bere zaindaritza hurkotasunaz azpimarratuz.\nNekerik gabe emandako laguntzak balio ez duelako edo, Amabirjinak, hestuasunean dauden arrantzaleen ondoan egonez ematen du berea.\nGoxoago eta maitagarriagoa hurbila delako.


Sestaoko Udala - Sestaok otsailean ekingo die Iberia hobetzeko obrei 300.000 euroko inbertsioarekin\nSestaok otsailean ekingo die Iberia hobetzeko obrei 300.000 euroko inbertsioarekin\nSestaoko Udalak 302.263 euroko inbertsioa egingo du Iberia kalea hobetzeko bi jarduketa-lani ekiteko. Modu paraleloan hasiko dira biak, otsailean, eta gutxi gorabehera hiru hilabetekoa izango da lanak amaitzeko epea.\nLehenengo proiektua lau arrapala mekanikoen fidagarritasuna hobetzean datza. Thyssenkrupp Elevadores enpresari esleitu zaio obra, 143.385 euroko zenbatekoan, eta Eusko Jaurlaritzak 100.000 euroko diru-laguntza eman du, Partido Popularrek Eusko Jaurlaritzaren 2018. urterako aurrekontuari aurkeztu dion zuzenketaren ondorioz. Bigarren obran, urbanizazioa bera eraberritu eta modernizatuko da Txabarri eta Bide Nagusia kaleen arteko tartean. Horlasa enpresari esleitu zaio obra, 158.878 euroko zenbatekoan.\nJosu Bergara Sestaoko alkateak gogorarazi duenez: “Sestaon kale historikoa da hori, Txabarri eta udalerriko erdigunea lotzen dituen kale nagusia, neurri batean hiri-merkataritzari eusten diona. Jarduketa horren helburua da Udalaren itxura modernizatzea eta itxuraberritzea. Horretarako, azken urteotan hiri-elementuak higatzearen ondorioz sortu diren akatsak zuzenduko dira”.\nGoiko bi arrapala mekanikoak 2003. urtean instalatu zituzten; beheko bi arrapalak, berriz, 2005. urtean. Horrenbestez, 14 urte inguru dituzte, egunean 16 orduz martxan egonik, urtean 365 egun. “Gauzatuko dugun proiektuak funtzionamenduaren fidagarritasuna hobetzea du helburu, baita matxurak gutxiagotzea, eta segurtasuna nahiz estetika hobetzea ere” azaldu du Obrak eta Herri Bideen Mantentze-lanetako zinegotzi Leire Fernándezek.\nTeknikariek arrapalak zer egoeran dauden aztertu ondoren, neurri hauek jarriko dituzte martxan:\nFIDAGARRITASUNA HOBETZEKO EKINTZAK\nBehar bezalako funtzionamenduan eragin dezaketen piezak aldatuko dira; hau da, nolabaiteko lasaiera eta gabeziak dituzten piezak, haien bizitza erabilgarria agortu ez bada ere. Aurretiaz aldatuko dira.\nIldo horretan, behetik gora joanez, 1 zenbakiko arrapalan, eskudeleko trakzio-katea, kate nagusia eta bi eskudelak aldatuko dira. 2 zenbakiko arrapalan, eskudeleko trakzio-katea, trakzio-kate nagusia eta bi eskudelak aldatuko dira. 3 zenbakiko arrapalan, bi eskudelak aldatuko dira. Azkenik, 4 zenbakiko arrapalan, trakzioko kate nagusia, eskudeleko trakzio-poleak eta frikzio-uhalak berrituko dira. Aipatutako guztiaz gain, arrapalak martxan egoteko garrantzitsuak diren pieza txikiagoak ere berrituko dira.\nSEGURTASUNA HOBETZEKO EKINTZAK\nUdalak gelditzeko botoiak jarriko ditu arrapala-tartearen erdian, Eskailera mekanikoen eta nasa mugikorren segurtasunari buruzko EN115-2 arauak agintzen duen bezala. Era berean, argiztapena jarriko da nasan, gaueko ordutegian instalazioaren alde mugikorreko ikusgarritasuna hobetzeko asmoz. Beraz, erabiltzaileen zirkulazioan segurtasuna hobetuko da. Proiektuan, era berean, arrapalaren ibilbidearen hasieran eta amaieran kolore deigarria izango duten hainbat pegatina jartzea aurreikusi da, erabiltzaileek ikusgarritasun hobea izan dezaten. Azkenik, nasako fotozelula-sistema sendotuko da.\nESTETIKA HOBETZEKO EKINTZAK\nAtal honen barruan, zokalo-muturreko piezak aldatuko dira, baita alboko txapak eta urbanizazioaren akaberako piezak ere; izan ere, kalteak dituzte eta korrosioa eragiten hasiak dira. Horrez gain, arrapalak sakon garbituko dira, kanpoan egotean, zikinkeria asko hartzen dute eta.\nKalea eraberritzeko eta modernizatzeko proiektuari dagokionez, Udalak galtzada eta ondoko aparkalekua (lehen zinema zegoen lekuan) asfaltatuko ditu. Era berean, egoera txarrean dauden hiri-altzariak eraberrituko dira; besteak beste, farolak eta jardinerak. Egingo diren lanen barruan, arrapala mekanikoak eta galtzada banatzen dituzten metalezko zutabeak kentzea aurreikusita dago. Horien ordez, hormigoizko hainbat hormatxo eraikiko dira. Espaloietan, egon daitezkeen kalteak konponduko dira eta, Txikito Bidean, metrora sartzeko ingurua itxiko da, zonaldearen itxura hobetzeko.


2018ko Arabako Bertso Kuadrilla artekoan Aramaioko Ibabeko Bertaren Bilobak garaile — Arabako Bertso Kuadrilla arteko Txapelketa 2018\nLarunbata, hilak 17, Gasteizko Alde Zaharrean aurtengo Kuadrilla artekoaren finala eta jai eguna ospatu zen. Arabar bertso Kuadrillen eguna ere bai, parte izan diren 14 taldeetako lagunak lanerako, bertsotarako eta gozatzeko prest, talde bakoitzak bere hazitxoa jarriz egun hau borobiltzeko asmoz.\nGoizean goizetik aritu ziren egunak zekarren plangintza aurrera eramateko lanean, Bertsozale Elkarteko furgoneta Gasteizko muinoan gora eta behera, Landatxo kiroldegiak egun honetan bere ikuslegoari eskaini behar zion guztia prest egon zedin.\nHamabiak jo aurretik taldeetako kideak gerturatzen hasi ziren Landatxora, oinez, kotxez edota Arabar Errioxarrak fansez betetako autobusez. Bertan, agurrak, besarkadak eta egun polit bat elkarrekin pasatzeko aitzakia, Kuadrillartekoa. Lautadako Jotafa taldeko musikarien doinuez lagunduta poteoan abiatu zen jende andana, Alde zaharreko kaleak txingorrez zipriztintzen ziren bitartean bertso aleek bereak eta bi egiten zituzten bertaratutakoen ikusmiran.\nBazkari herrikoian ez zen jana eta edana falta izan, 150 lagun inguru elkartu ziren mahai inguruan. Bazkalostean, batzuk zein taldek irabaziko apustuak egiten eta beste batzuk falta ezin ziren trikiaren doinuan polka, fandango eta biribilketak dantzaten.\nBertsolariak oholtzara igo aurretik, kuadrillartekoaren sintonia, paretetan animo pankartak zintzilik eta irribarre urduri ñimiño bat . Dena prest final handirako, Oier Suarez aurkezlearen ahotsak entzun orduko oholtzaratu zira 11 bertso lagunak, Erreralekor Birizik!, Txandrio eta Ibabeko Bertaran Bilobak taldetako kideak.\nKantuan aritutakoak Arabar Errioxako Orlando Arreitunandia, Iker Olabarrieta eta Unai Bengoetxea Txandriotarrak. Aramaioko Xabi Igoa, Manex Agirre eta Andere Arriolabengoa Ibabetar Biloka. Eta Errekaleorreko Eñaut Otxoa de Eribe, Maddi Sarasua, Sabin Aranburu, Aitor Irastortza eta Peio Ormazabal. Gai jartzen Nieves Del Alamo eta epaitzen Mikel Marto, Jon Hidalgo, Josu Olano, Mikel Fernandez de Arroiabe, Ekaitz Elorriaga, Patxi Aizpurua eta Aitor Jimenez.\nHotzak kitatzeko moduko agurrak prestatu zituzten taldeek Raphaelen “Mi gran noche” doinuan Txandrioarrek edota Ibabeko Bertaren jauntxoari errebeldiaz nola aurre egin zionekoa kontatuz aramaioarrek.\nZortziko txikian eman zioten hasiera saioari, ale ederrak entzun genituen inoiz aterki rik eramaten ez zuen Manex, Sabinen euritakopean zelarik. Jarraian Ruben Santxez bertsolari neutralak atzeko hiru marrazki bizidunei jarri zizkien bertsoak. Gero, seiko motzean ofizioka Maddi eta Unai furgonetan joan ziren bidaian. Puntuari erantzunez jarraitu zuen saio puntuagarriak. Iparragirren doinuan martxoaren 8ko manian emakumezkoen paperean jarri zituen gai jartzaileak, jubilatuenean edota AHTa pasako den Lautadako nekazarien paperean. Kartzelako lana aurretik puntuka aritu ziren talde denak.\nHotzak hitzak ere izoztuko zituela uste izan bagenuen ere kartzelako lanak familiako trapu zahar eta sekretu pikaroenek giroa berotu zuten bertsolariek mahai bueltan ardoa zintzurretik barrena sartzen zuten bitartean. Irati Axpe eta Maialen Ballina musikariek lagunduta aritu ziren koplaka.\nEpai mahaiko kideen erabakia entzuteko unea heldu zen, Ibabeko Bertaren Bilobak 2018ko bertso Kuadrilla artekoaren garaile.\nOpari eta oroigarri gabe ezin zen amaitu aurtengo edizioa ere, sariak ematen arabako bertsogintzan alor ezberdinetan aritzen diren emakumeen ordezkariak, bat-bateko zein idatzizko talde parte hartzaileei made in araba produktuz osatutako otartxoa edota poltsa banatzen. Bertsolari finalistek gainera Kuadrillarteko argazkia jaso zuten oroigarri gisara eta Manex Agirre, Andere Arriolabengoa eta Xabi Igoa bertsolari garaileek pago bana, arabako bertsogintzaren sustraiak errotzen ari direlako loratuko dira kimu berriak.\nEguraldiak ez zuen utzi Kuadrilla arteko kamiseta koloretsua luzitzeko parada handirik, akaso 2020an xirak edo termikoak diseinatu behar…


Aberri Eguna plazetan eta kantuz ospatzeko proposamena luzatu dute - Usurbil - Noaua.eus\nAberri Eguna plazetan eta kantuz ospatzeko proposamena luzatu dute\nNoaua Aldizkaria 2021-03-30 08:00\nApirilaren 4an Aberri Eguna elkarrekin ospatzeko proposamena luzatu du Euskal Herria Batera herri ekimenak. Balkoiak apaintzeaz gain, egun seinalatuan plazan kantari aritzeko gonbitea egin diete herritarrei.\nEuskal Herria Batera herri ekimena eragile sozial, politiko eta sindikalekin batzekoa da egunotan. Bien bitartean, Euskal Herrian esanguratsuak diren 50 lagunek Keinu bat batera manifestu bat sinatu dute. Aldamenean duzue idatzia bere osotasunean irakurgai:\n2021eko Aberri Egunari begira, ez dakigu oraindik ea aukerarik izango ote den kalean egiteko. Guk, egoera edozein dela ere, keinu bat batera egitea proposatzen diegu euskal herritarei, eragileei, alderdiei eta sindikatuei: apirilaren 4an kantuan egitea, denok batera Euskal Herri osoan, 12:30etan igorriko dugun seinalea jarraituz (xehetasunak www.aberrieguna2021.eus webgunean).


Pietro Bacci Aretino - Wikipedia, entziklopedia askea.\nPietro Bacci Aretino (Arezzo, 1492ko apirilaren 20a - Venezia, 1556ko urriaren 21a) Italiako idazlea izan zen. Hamahiru urte zituela ihes egin zuen etxetik; hemeretzirekin Erromara joan zen eta handikien zerbitzura jarri. Gero, Medicitarrek, Leon X.ak eta Klemente VII.ak eman zioten babesa. Orduan ekin zion idazteari eta Europako errege, elizgizon eta printze ahaltsuenak ezagutu zituen. Horiek guztiak haren lumaren beldur ziren, gehien ordaintzen zuenaren alde jartzen baitzen. Hainbeste etsai zituenez, Venezian gorde behar izan zuen (1527).\nArezzo, 1492ko apirila\nVenezia, 1556ko urriaren 21a (64 urte)\n: death from laughter (en)\npoeta, antzerkigilea, kazetaria eta idazlea\nBere komedietan garaiko gizartearen sogile gupidagabe bezala ageri da: La Cortigiana (1525); Il Maresciallo (1527); L´Hipocrito (1543) eta Il Filosofo (1546). Baditu poema irrigarriak ere: Pasquinate (1520). Gizartearen hipokresia salatu zuen: Dialogo delle corti (1538). Sei elkarrizketak osaturiko Ragionamenti (1536 eta 1556) izenburuko poemak gortesauen lanbidea du gaitzat eta XVI. mendeko gizarte klase nagusiaren bizitza sentsual eta ustela deskribatzen du. Gutunetan ere Lettere volanti, 1537-1557 mende hartako ohiturak jartzen ditu agerian.\nMultimedia: Pietro Aretino\nAzken aldaketa 11 martxoa 2021(e)an, 23:41(e)tan\nOrriaren azken aldaketa: 11 martxoa 2021, 23:41.


kritiken hemeroteka » Onak gara berez?\n« Poesiazko trenak | Odolaren indarra »\nFrankenstein / Mary Shelley (Iñigo Errasti) / Erein-Igela, 2013\nOnak gara berez? Alex Gurrutxaga / Berria, 2014-03-23\nMary Shelleyren nobela irakurri duenak badaki munstroa ez dela Frankenstein. Frankenstein, munstroa moldatu eta biziarazi duen doktorea dela. Halere, Frankenstein baino itsusiagoa! esaten da”. Joseba Sarrionandiaren hitzak dira, eta ematen dute pistaren bat jakiteko Mary Shelleyren nobela nola egin den ezagun. Askok ez du nobela irakurri, baina gehienok ezagutzen dugu istorioa; beldurrezko nobela da, zientzialari ero bati eta berak sortutako izakiari buruzkoa. Akaso horretan dago testuaren erakargarritasun nagusia, baina istorio izugarri bat baino gehiago da Frankenstein.\nIñigo Errastik ekarri du euskarara, eta itzulpenak ez du tatxarik: lortutako baliokidetzaz gain, ematen du estiloa ederki harrapatu duela. Horretaz aparte, matizazio bana egin daiteke. Errastik ez du esaten itzulpena zergatik den nobelaren 1931ko edizioarena, eta ez 1918ko lehenbizikoarena. Ez da, jakina, hautu okerra, baina liburuari hitzaurrea egiten hasita, itxura da aukeraketa arrazoitzea, are gehiago kasu honetan, edizioen arteko desberdintasunak kontuan izanda.\nLiteraturari hertsiki helduz, beste matizazio bat. Errastik aurkezpenean esan zuenez, Frankenstein “ez da berez nobela gotiko puru bat, nahiz eta halakotzat jo izan den”. Nobela gotikotzat jo dute adituek, eta horretan nago neu ere. Egia da, halere, nobela erromantikotzat ere hartzekoa dela; horren adierazle dira, besteak beste, norbanakoaren garrantzia, naturaren eta barne-bizitzaren lotura eta kulpari buruzko gogoetak. Baina erromantizismoa ez zaio gotikoari kontrajartzen.\nEdonola ere, Errastik zantzututakoaren bidetik, interesgarria da ohartzea gotikoa egiteko moduan dagoela nobelaren berritasun nagusietako bat. Alde batetik, gotikoaren motibo petoak daude —iluntasuna, piztia, paisaia izugarriak, eta abar— eta beldurra eragin nahi da. Gainera, gibeleko ideietan ere hor dago gotikoa: sublime edo izugarriaren edertasuna, onaren eta gaizkiaren arteko dualismoa, edo protagonistaren nahia bere izatea gainditzen duena ulertzeko. Berritasuna dakarrena da Shelleyk ezabatu egiten dituela gotikoan ohikoak ziren osagai magiko eta naturaz gaindikoak. Kontuan izan behar da doktoreak zientzian, arrazoian eta jakintzan oinarrituz sortzen duela munstroa. Horrek dialektika berritzailea dakar literaturara, Ilustrazioak planteatu zituen ideien inguruan jokatzen dena: aurrerapenaren eta zientziaren mugei buruzko eztabaida hain zuzen.\nBeste interesgune nagusietako bat munstroaren izaeratik eratortzen da. Zientzialaria, Prometeo moderno hori, “buztin bizigabeari arnasa harrarazi” orduko damutu egiten da. Piztia, berriz, ona da sortzez, baina Paradisua ukatua zaio, jendarteak baztertu egiten du, eta bakardade horrek gaiztotzen du; honela dio berak: “Denean dakusat poztasuna, eta neuk bakarrik dut, halabeharrez, poz hori galarazia. Onbera eta zintzoa nintzen; zorigaitzak bihurtu nau deabru”. Ilustrazioaren ondorengo filosofiaren kezka nagusietakoak dira pertsonaren berezko izatea eta norbanakoaren eta jendartearen arteko tentsioa, eta Shelleyk lerro artera ekartzen ditu bere garaiko eztabaida nagusiok —eta, bereziki, Rousseauren ideiak—.\nBadakigu istorioa zein den, printzipioz. Alabaina, irakurketa ezinbestekorik bada, Frankenstein horietakoa da. Beldurrezko istorio gozagarri bat baino gehiago da: Mendebaldearen historia modernoan oinarrizkoa den dialektika gorpuzten du nobelak literatur maila nabarmenarekin. Onak gara berez?


'Kantu bat': Bulego taldearen single barria - bizkaie.biz\nBizkaie! 2020-11-03 13:46 Musikea\nOraintsu estreinau eben Gaztea Irratiaren 30. urtemugea ospatzeko ekitaldian.\nUrriaren 24ko astegoienean, Euskal Herriko 100 herri eta uri baino gehiagok Kantu Bat leloa erakusten eben kartelez jantziak izan ziran. Horixe da, hain zuzen be, Bulegoren single barriaren izena; hau primizian entzun gura izan dauenak, kartelotan agertzen dan QR-a irakurri behar izan dau eskuko telefonoagaz.\nZazpi hilebete dira Bulegok Hegan lehen single-a kaleratu ebanetik, eta, denpora-tarte horretan, 6 abestiz osotutako EP bat, bost lyric bideo eta konfinamendu ostean gune edegi baten egindako lehenengo kontzertua eskaintzeagaz nahikoa ez, eta single baten aurre estreinaldi barritzaileagaz datoz orain.\nAlondigako aurkezpen-galan, bideokliparen lehen proiekzino publikoa egin eben eta Interneten ikusi ahal izango da momentu horretatik aurrera.\nHiru minutuko kantua da, elektronikea eta instrumentu konbentzionalak buztartzen dituana.\nSoinuari jagokonez, profesionaltasunerako saltoa igarten da azken lan honetan.\nAdiskidetasuna da azkoitiarrek Kantu bat-en berbetan jorratzen daben gaia. Bideoklipean ik.usi daitekenez, askatasuna eta alaitasuna izan dira inspirazino-iturri inportanteenak. Mundua konpontzea lortu bitartean, jantzan eta amesetan segiduteko aldarria egiten dabe.


Maria Gonzalez Gorosarri: «EiTB telebista publikoa balitz» | LAB - EITB\nGainera, ETB2k diru gehiago hartzen du, “Gaur Egun“ eta “Teleberri” albistegiak alderatuta: ETB1en, etxekoen moduko plasma txikia du aurkezleak atzealdean; ETB2n, pantaila erraldoia. Kalitatezko telebista egiteko adina baliabide badu EiTBk; dirurik gehien duen euskarazko hedabidea da eta, hala ere, ez du saririk monopolizatzen. Rikardo Arregi Kazetaritza Saria irabazi berri duen Goiena Telebistaren “Kulturrizketak” saioa Debagoienan zabaltzen da, baina Internet bidez beste eskualdeetakook ere gustura ikusten dugu. Publizitate barik. EiTBren webgunean zerbait ikusi gura izanez gero, publizitatea irenstera behartzen gaitu EAEko telebista publikoak. Goiena Telebistan EiTBk eskaintzen ez digun zerbitzua ikusten dugu. Ordaintzen gabiltzan telebistak ez diolako irrati-telebista publikoaren ereduari jarraitzen, Espainiako telebista komertzialei baizik.


V. Gazta Azoka egingo da domekan Untzaga plazan, eskualdeko gaztagileen parte-hartzearekin - etakitto.eus\nV. Gazta Azoka egingo da domekan Untzaga plazan, eskualdeko gaztagileen parte-hartzearekin\nDomekan, goizeko 10:00etatik 14:00etara, Gazta Azoka egingo da Untzaga plazan. Aurreko edizioetan bezala, azokan eskualdeko gaztagileek egiten dituzten gazta ezberdinak probatzeko eta erosteko aukera izango dugu. Debemen-etik azaldu digutenez, “aurreko urteetako edizioetan gazta azoka Debabarreneko gaztaren astearen barruan ospatzen da, baina aurten bizi dugun osasun egoera larriagatik, hainbat ekintza bertan behera geratu dira eta egitaraua soilik gazta azoka egitera mugatuko da”.\nDena dela, azoka segurtasun berme guztiekin egingo da, “beharrezkoak diren segurtasun-neurri guztiak hartuko dira”, aurreratu dute. Izan ere, distantziak errespetatu beharko dira eta ikusle-erosleen eskura gel hidroalkoholikoak jarriko dira.\nGure eskualdean egiten diren gaztak kontsumitzaileari aurkeztu eta gaztagileekin elkarrizketa izateko aukera ederra da Gazta Azoka.\nDomekan Untzagan egongo diren gaztagileak :\nBeñat Egaña GOIENETXE Baserria -Mutriku (Ardi gazta)\nEnrike Gisasola SOSOLA Baserria – Eibar (Ardi gazta ekologikoa)\nNagore Martin EGOTZA Baserria – Soraluze (Ahuntz gazta)\nRuben Markina MALLEGOI Baserria – Mallabia. Axeleku (Behi gazta)\n« 46 kutsatu berri detektatu dituzte Debabarrenean, Ermuan baheketa selektiboa egingo diete 13-40 urte bitartekoei 21:00etan itxi beharko dituzte ateak tabernek eta dendek bihartik aurrera »


2021-07-27 - Goierriko Hitza : Goierriko Hitza\nBeste 44 kasu atzeman dituzte Goierrin\nOsasun Sailaren arabera 44 positibo gehiago agertu dira Goierrin. Beasainen eta Ordizian daude kasurik gehienak. Legazpi eremu gorritik gertu kokatu da.\nAsteburuan 110 positibo gehiago atzeman dituzte Goierrin\nLoreak, eta askoz ere gehiago\nIgartubeiti baserriaren bueltan dauden landare jangarriak eta sendagarriak identifikatzen ikasteko txangoa egin dute asteburuan. Amaitzeko dastaketa ere egin dute\nGizakiak botatakoa urak daroa\nOria ibaiaren bazterrak garbitu zituzten atzo, Igartzako Monumentu Multzoan. 100 kilo atera zituzten ordu eta erdian. Bihar landare inbaditzaileak erauziko dituzte, ibaia lehengoratzeko.\nAterpeek mendian duten balioaren aldarrikapena\nMendiko aterpeak eta aterpetxeak ardatz dituen liburua kaleratu du Txusma Perez Azazetak. Euskal Herriko 19 aterpe eta aterpetxe eta 27 ibilbide zerrendatu ditu\nBartzelonaren aurka hasiko du denboraldia Ampo Ordiziak, urriaren 3an\nBerritasunekin dator errugbiko ohorezko mailako liga. Cruz-ek, Engelbrecht-ek eta Julen Goiak Ampo Ordizian jarraituko dute.\nLazkaon 862 haur ibili dira udako aisialdi eta kirol jardueretan\nInoizko haur kopururik handiena izan da aurten Lazkaoko udako aisialdi eta kirol jardueretan. «Normaltasunez» garatu ahal izan direla azaldu dute.\nNahia Garrido Serbiara joango da Espainiako selekzioarekin\nMediterraneoko Kopan parte hartuko du, urrian\nUrmeneta eta Xurio Lazkaon, 'Sugarren mende' aurkezten\nMaizpide euskaltegiaren Udako Ikastaroetako egitarauan, Areria antzokian egingo dute aurkezpena, bihar. Inkisizioan oinarritutako lana da.\nHerri bideko aldapak asfaltatuta Otadizelain\nOinezkoen herri bidean konponketa lanak egin ditu udalak.


Urdaileko ultzerak jada ez dira betiko | Revista\nUrdaileko ultzerak jada ez dira betiko\nUrdaileko ultzerak : Urdaileko ultzerak jada ez dira betiko\nDuodenoko ultzerari eta ultzera gastrikoari modu eraginkorrean egin dakieke aurre behin antzeman eta gero\nMedikutara joan beharrak urdaila dantzan jartzen digu askotan, baina medikuntzak mesede ere egiten dio urdailari zenbaitetan, aurrerapenei esker, jakina. Orain, adibidez, urdaileko ultzerak sendatzeko modua aurkitu dute, eta lehen betiko izaten zen gaitzetik libratzeko modua daukagu orain. Urdaileko ultzera terminoak, egiaz, bi gaitz mota hartzen ditu bere barnean, eta bakoitzak sendabide bat eduki ohi du: duodenoko ultzera da horietako bat (gehienak onberak izaten dira), eta ultzera gastrikoa edo urdailekoa bestea (gutxi batzuk gaiztoak izaten dira, eta urdail ultzeratuko minbiziari lotuta egon ohi dira).\nUrdail eta duodenoko ultzerak adinean aurrera egin ahala agertzen dira sarri, eta 40 urtetik aurrera gehienbat. Zenbait botikak badute eragina horretan, Anti-inflmatorio Ez-Esteroideoek (AINE), esaterako, eta horien artean, aspirinak, zeina asko samar hartzen baitute adineko pertsonek. Gaitz hori ekarri ohi duen beste faktore bat Helicobacter pylori (H. pylori) bakterioaren infekzioa izaten da; horrek ere adineko pertsonei eragiten die, eta higiene- eta osasun-baldintzei lotu-lotua egon ohi da. Baldintza horiek hobetu ahala -herrialde garatuetan, batik bat-, infekzio hori gutxitu egin da gazteen artean.\nKalkuluek diotenez, munduko biztanleen erdiei erasaten die H. Pylori bakterioak. Herrialde garatuetan, heldu gazteen % 20k omen daukate, eta garapen bidean dauden herrialdeetan, % 50ek baino gehiagok (zenbaitetan, baita % 90ek ere). Espainian, herritarren % 50ek daukate infekzio hori, nahiz eta % 15 eta 25 ingururi baino ez zaien sortzen ultzera peptiko bat.\nAurre har dakioke?\nEz dago aurre hartzerik H. pylori bakterioaren infekzioei eta horri atxikita datozen ultzerei, baina badago sendabidean jartzeko modua, behin antzeman eta gero. Aldiz, anti-inflamatorioei lotuta dauden ultzeretan, neurri batzuk har daitezke aurrez. AINE direlako botika horiek hartzen dituztenen artean, badira arrisku-talde batzuk, eta horiek jarri behar dute arreta gehien: lehendik ultzerak eduki dituztenak, digestio-hemorragiak eduki dituztenak, 60 urtetik gorakoak eta egunean AINE bat baino gehiago hartzen dutenak.\nOinazea jasanezina denean eta botikaren bat hartu beharra dagoenean, minkentzaile ez anti-inflamatorioak erabil daitezke, eta nahitaez anti-inflamatorio bat hartu behar bada, digestio-aparatuari kalte gutxien egingo diona zein den aztertzea komeni da, zenbat eta indartsuagoa izan, orduan eta gaitasun handiagoa baitu urdail eta duodenoko mukosari kalte egiteko.\nerdiari erasaten die\nbakterioak, nahiz eta\n% 15 eta 25 ingururi\nbaino ez zaien sortzen\nBotika horiek eragiten dituzten kalteei aurre egiteko, urdaila babestuko duten substantziekin hartzea komeni izaten da, ultzerarik edo hemorragiarik ager ez dadin gerora. Ohikoenen artean, protoi bonbaren inhibitzaileak daude: omeprazol ezaguna, besteak beste; urdail-babesa da, eta baraurik hartzen da, gosaldu baino 20 minutu lehenago; bestela, prostaglandinaren analogoak ere hor daude (misoprostola).\nDuodenoko eta urdaileko ultzera guztiek ez dituzte eragiten sintoma berak. Gerta daiteke, gainera, urte luzeetan gordean egotea, agertu gabe. Gastroenterologiako Espainiako Elkarteak behin eta berriz azpimarratu du H. pylori delakoa haurtzaroan hartzen dugula eta urte luzaroan bizi daitekeela urdailean; hantura txiki bat sortzen du, baina ez da beti antzematen. Bakterio hori edukita ere, hamar pertsonatatik bakarrari sortzen zaio ultzera.\nUltzerak sortzen duen min berezi hori sabelaldearen goiko aldean sumatzen da, erdigunean, eta zerbait janda lasaitzen da. Horrexegatik esaten da ultzera dutenek “gose mingarria” eduki ohi dutela. Baina minik ematen ez duenean eta ultzera isilik dagoenean, gerta daiteke lehen zantzuak hemorragia baten bidez agertzea, edo ultzera zulatu delako antzematea edo estenosi pilorikoa gertatu delako (piloroa estutzen da, urdailetik duodenorako sarbidea).\nEndoskopia, guztiz argigarria\nUrdaileko ultzerarik baden edo ez ikusteko, endoskopia da probarik argigarriena. Hodi malgu bat sartzen dute heste meharrean barrena, eta espezialistak horren bidez aztertzen du berak nahi duen eremua. Goi digestio-bideetatik barrena egiten den endoskopia mota honi gastroduodenoskopia esaten diote. Abantaila bat badu proba horrek: azterketa egiteaz gain, ehun zati bat ateratzeko aukera ere ematen du, gero aztertu ahal izateko. Erasate-proba da endoskopia hori, baina gaixoak ez du minik sentitzen, lasaigarriak eman ondoren egiten baitiote.\nEndoskopiarekin batera, erradiografia kontrastedunak ere lagungarriak dira ultzerak antzemateko, nahiz eta ez diren endoskopia bezain argigarriak, inondik ere. Hatsaren proba egiteak ere laguntzen du (gaixoaren metabolismo-jarduera aztertzen du, eta urdaileko eta duodenoko ultzerarekin lotura duten metabolitoak antzeman ditu), baita odol analisiak egiteak ere, eta gorozkietan H. pylori bakterioaren antigenorik baden edo ez aztertzeak ere bai.\n‘Helicobacter pylori’: etsaia\nBakterio hori suntsitzea funtsezkoa da urdaileko minbiziari aurre hartzeko; Osasunerako Mundu Erakundeak ere (OME) minbizi-sortzailetzat jo baitu bakterio hori. Infekzioa desagerrarazteko, bi antibiotiko eta urdail-babesa (protoi bonben inhibitzailea) konbinatzea izaten da tratamendu estandarra. Antibiotiko-konbinaziorik ohikoena honako hau izaten da: amoxizilina eta klaritromizina eta omeprazola. Egunean bitan hartu behar izaten dira, astebetez edo hamar egunez (medikuak esango du hori).\nTratamendu horrek funtzionatzen ez duenean, beste antibiotiko-konbinazio bat ere egin daiteke. Normalean, hiru tratamendu-zikloren ondotik, infekzioa dutenen % 99 osatu egiten dira.\nBesterik gertatzen da AINE direlakoak hartzeagatik urdailean sortzen diren ultzerekin. Halakoei aurre egiteko, protoi bonben inhibitzaileak hartzea izaten da ohiko tratamendua, egunean bitan, lau eta zortzi aste bitartean, denbora hori behar izaten baita ultzerak orbantzeko. Orbantzeko prozesu horretan, tabakoak eta alkoholak ez dute mesederik egiten, eta bai duodenoko ultzera denean eta bai urdailekoa denean, atzeratu egiten dute sendabidea.\nUltzera H. pylori bakterioak sortua bada, gerta liteke tratamendua bukatu ostean berriz ere bakterioa antzematea. Ez da izaten beste infekzio bat agertu delako, ezpada lehengo infekzioak hortxe jarraitzen duelako (terapia bukatu eta berehala egiten den azterketan ez da ongi antzematen). Hori dela eta, behin tratamendua amaituta, hiru edo lau astez jarraitu behar da probak egiten, harik eta egiaztatu arte guztiz desagertu dela H. pylori bakterioa.\nZenbat eta gogorragoa\nare okerragoa urdaileko\nUrdaileko ultzeretan, behin tratamendua amaituta, guztiz orbandu dela ziurtatu beharra dago. Hori jakin ahal izateko, endoskopia egiten dute bigarren aldiz eta biopsia-laginak hartuko dituzte ultzera dagoen ingurutik. Ezkutuan tumorerik ez dagoela egiaztatzea izaten da horren helburua. Proba horrek ez du minik ematen, eta ehunen laginak mikroskopioarekin aztertu ondoren, urdaileko minbizirik baden edo ez ikusi ahal izaten da.\nUrdaileko ultzerak oso infekzio ohikoak dira mundu guztian, eta gaixotasun asko sortzen dira horien eraginez. Egoera hori dela ikusita, txerto-estrategiak aztertzen ari dira, bai infekzioari aurre hartzeko, bai infekzioa dutenei hori gainditzen laguntzeko.\nBeste ikerketa-lerro batek AINE delakoetan jarri du begia, eta urdailari halako kalterik egingo ez dioten botiken bila ari dira. Ustez alternatiba egokiak izan zitezkeen ziklooxigenasa 2ren inhibitzaileak (coxib), baina ez dute eman espero zen emaitzarik, eta, gainera, horietako batzuek bihotz-hodiei kalte egiten dietela dirudi.\nLehen sintomak edo zantzuak sumatu orduko:\nMedikutara joan beharra dago. Ez dugu etsi behar “bizi guztirako ultzera” edukitzera, gaitza senda baitaiteke eta haren iturburua desagerrarazi, Helicobacter pylori bakterioa, alegia.\nUltzerak sendatzeko, ez dago dieta berezirik egin beharrik. Zentzuz jatea da kontua, eta beste gaixotasunen bat edukiz gero (diabetesa edo arteria hipertentsioa), horiei dagozkien arauak zaintzea.\nPertsona batek ultzera badu edo tratamenduren bat jarri badiote hura sendatzeko, une ona izango litzateke erretzeari uzteko edo tabako gutxiago erretzeko, erretzeak atzeratu egiten baitu orbantzeko prozesua.\nUltzerentzako anti-inflamatorioak medikuak esan bezala eta esan adina hartu behar dira, sekula ez norberaren iritzira. Botikak ez ditugu geure kabuz hartu behar.\nNahitaezkoa da medikuak agindu digun botika hartzea, hala ez egiteagatik huts egiten baitu askotan Helicobacter pylori bakterioa desagerrarazteko tratamenduak.\nIturria: Ignasi Elizalde, Bartzelonako Hospital Clínic-eko Gastroenterologia zerbitzuko aholkularia\nHotelaren mailak opor hartzen duenean\nZeramikaren moldea eta bidea


Aluminiozko gorputz guztien segurtasuna bermatzen al da nola konpondu?\nAutomobiletan aluminioa erabiltzeak gero eta joera handiagoa erakusten du urtez urte. Aluminioa zati batean edo osorik erabiltzen duten modelo asko daude. Ibilgailuen transmisio sistemak aluminiozko osagaiak ERABILTZEN ditu, erresistentzia eta gogortasun nahikoa ez ezik, eroankortasun termiko ona baitute. Egitateek frogatu dute automobiletan aluminioa erabiltzeak onura sozial eta ekonomiko onak lortu dituela.\nAluminiozko aleazio autoen segurtasuna\n1, aluminioak egiturazko abantailak dakartza, altzairua ere ezinbestekoa da\nDenek dakiten moduan, altzairu arruntarekin alderatuta, aluminiozko materialak talka-eszenatokia hobeto aurreikus dezake diseinuaren hasieran, eta egitura eta talka-posizio erreserbatua ziurtatu. Hori dela eta, aluminiozko karrozeriak neurri batean ibilgailuaren segurtasuna hobe dezake eta kraskapen proban errendimendu hobea lortu.\nNahiz eta aluminiozko aleazioaren errendimendu erresistentzia batzuk 500-600 mpa baino gehiagokoak izan daitezkeen eta aurkariaren indar orokorreko altzairuzko piezak, baina indar garrantzitsu batzuetan, oraindik ez da erresistentzia handiko altzairuaren indarra bezain ona, beraz, zati garrantzitsu batzuetan ere erabiliko da erresistentzia handiko altzairuzko indartzea, esate baterako, Range Rover aluminiozko gorputza, erresistentzia handiko altzairuaren% 4 eta erresistentzia ultra-altuko termoformazioko altzairuaren% 1.\n2, pisua murrizteko balaztatze optimizazioa, segurtasun maila altuagoko kontrola\nIzan ere, aluminiozko gorputzaren segurtasuna egituran eta materialen ezaugarrietan islatzeaz gain, zeregin handia du ibilgailuaren balaztatze eta manipulazioan. Ford-en F-150 kamioiak, esate baterako, aurrekoak baino 318 kg gutxiago pisatzen du aluminiozko karrozeria guztiagatik. Ibilgailuaren inertzia asko murriztu da eta balaztatze distantzia asko murriztu da. Horregatik, F-150-k bost izarreko segurtasun-kalifikaziorik altuena lortzen du Highway Traffic Traffic Safety Administration Nazionalaren eskutik, eta horrek eredu konparagarriek baino segurtasun-kalifikazio handiagoa ematen dio. Aluminioak korrosioaren aurkako erresistentziaren ezaugarriak dituenez, ibilgailuari bizitza ziklo egonkorragoa eman diezaioke.\nAluminiozko gorputzaren mantentze lanetarako hardware eskakizunak\n1. Gasez estalitako soldadura makina berezia eta forma konpontzeko aluminiozko gorputzarako makina\nAluminioaren fusio-puntu baxua, deformazio erraza eta korronte baxuko soldadura eskakizunak direla eta, aluminiozko gorputz bereko gas bidezko soldadura makina berezi bat erabili behar da. Forma konpontzeko makina ezin da forma konpontzeko makina arrunta bezalakoa izan klikatzeko eta marrazteko, aluminiozko gorputzaren forma berezia konpontzeko makina soldadura muon iltzeak soilik erabil ditzake, marrazteko muon iltze ohatila erabiliz.\n2. Aluminiozko gorputza konpontzeko tresna bereziak eta errematxatzeko pistola indartsuak\nIstripuen autoaren konponketa tradizionalaren ezberdina, aluminiozko karrozeriaren konponketa errematxatzeko metodoaren bidez egiten da batez ere, errematxatzeko pistola sendoa izan behar du. Eta aluminiozko gorputzeko tresnak konpontzeko eskainitakoak izan behar dira, ezin dira altzairuzko gorputzeko tresnen mantentzearekin nahastu. Altzairuzko gorputza konpondu ondoren, burdina uzten da tresnetan. Aluminiozko gorputza konpontzeko erabiltzen bada, txatarra aluminioaren gainazalean sartuko da, aluminioari korrosioa sortuz.\n3. Leherketen aurkako hautsa biltzeko eta xurgatzeko sistema\nAluminiozko gorputza leuntzeko prozesuan, aluminiozko hauts asko egongo da, aluminiozko hautsa kaltegarria izateaz gain, gizakiarentzat ere sukoia eta lehergarria da, beraz, beharrezkoa da leherketen aurkako hautsa biltzeko eta garbitzeko sistema izatea. aluminio hautsa denboran xurgatu.\n4. Mantentze espazio independentea\nAluminiozko gorputzaren konponketa prozesuaren baldintza zorrotzak direla eta, mantentze-lanen kalitatea eta mantentze-lanen segurtasuna bermatzeko, tailerreko kutsadura eta leherketarako aluminio hautsa saihesteko, beharrezkoa da aluminiozko karrozeria konponketa geltokia bereizi behar izatea. Gainera, aluminiozko gorputzaren mantentze-lanetako langileak trebakuntza profesionala burutzeko, aluminiozko gorputzaren mantentze-prozesuaren mantentze-lanak egiten, marrazketa, soldadura, errematxatzea, lotura eta abar nola kokatu.\nAluminiozko gorputzaren mantentze-lanetarako oharra\n1, aluminiozko aleazio plaka lokala ez da ona, erraz pitzatzen da. Adibidez, motorraren kanpaiaren barruko plakaren forma konplexuagoa denez, erresistentzia handiko aluminiozko aleazioaren fabrikazioan gorputzaren trakzio-deformazio errendimendua hobetzeko, luzapena% 30 gainditu da, beraz mantentze lanetan forma ahalik eta gehien aldatzen ez dela ziurtatzeko, pitzadurak ekiditeko.\n2. Neurrien zehaztasuna ez da erraza izaten, eta errebotea kontrolatzea zaila da. Tenperatura baxuko beroketa bidez estresa askatzeko metodoa ahal den neurrian hartu behar da mantentze lanetan egonkorra izan dadin, hala nola springback bezalako bigarren deformazio fenomenorik gabe.\n3, aluminioa altzairua baino leunagoa denez, talka egiteak eta mantentze lanetan hainbat hauts atxikitzeak piezen gainazaleko kalteak, marradurak eta bestelako akatsak eragingo ditu, beraz, beharrezkoa da moldeen garbiketa, ekipoen garbiketa, ingurumen hautsa, airearen kutsadura eta beste alderdi batzuk. piezen osotasuna bermatzeko neurri egokiak hartzea.\nBere errendimendu abantailak direla eta, aluminio aleazioa gero eta gehiago erabiltzen da automobilen karrozerietan, aluminio aleazioaren segurtasuna ziurtatu daiteke. Gainera, autoaren karrozeria mantentzea nahiko erosoa da. Xehetasun gehiagorako jarri gurekin harremanetan.\nBidalketa ordua: 2020-01-01


LUR ETA MURMUR musikala - Arrosa\nLur eta Murmur 97-irratia 2016/07/28\nArratsaldeon Lur eta Murmurreko entzuleok! Bi ostegunero bezala hemen gaude Bizilurreko kideok lurrari ahotsa eta lurraren eskubideak defendatzen dituztenei ahotsa ematen.\nGaurko programan eta udan zehar Lur eta Murmurren MUSIKALA dugu. Elikadura burujabetza, feminismoa, klima aldeketa eta abarri buruzko abestiak entzungo ditugu. Gainera, amaitzear dago Sutondotik Plazara lehiaketa. BOZKAKETAK baino ez dira falta. Bozkatu gehien gustoko duzun ilustrazio, ikus-entzun, narratiba edo argazkiari! 3.800€tan banatutako sariak eta Elikadura Burujabetzarako Nyéleni Europa 2.Foroan parte hartzeko aukera.\nPosted in Lur eta MurmurTagged #Bizilur #elikadura burujabetza #Lur eta murmur #soberanía alimentaria\naz. Abu 3 , 2016


Erasorik gabeko sanferminak - sindicato ESK sindikatua\nUrte luzez ari dira mugimedu feminista eta herri mugimenduak eraso sexistarik gabeko eta guztiontzako jai parekideen alde lanean, bakoitza bere eremutik eta ditugun berezitasunak errespetatuz.\nHainbat sektore eta batez ere komunikabide batzuek nahita egindako irakurketaz gain, eraso sexisten aurkako borroka ez zen 2016ko uztailaren 7an hasi, eta gau hartakoa, zotitxarrez, ez zen eta ez da izango ere biziko dugun eraso bakarra. Salaketa horren ondorengo prozesu judizial, erabaki judizial, sententzia eta azken gertakariek sortutako ezinegon eta amorrua ulertzen dugu, baina honek ezin du gure borroka instrumentalizatzeko edo emakumeon kontrako indarkeriaren edonolako analisiak egiteko aitzakia izan.\nIndarkeria matxistari aurre egiteko prebentzioa, heziketa eta beste giza-harreman batzuk eraikitzea beharrezkoa da. Hala ere, egungo marko juridikoaren barnean eta gure helburua beste eredu ez punitiboetara transitatzea delarik, estatuak erasotzaileak ez babesteko, erasoak bere izenez deitzeko eta erasotutako emakumea zein beste guztiok babesteko exijitzen dugu.\nHemen gauden eragileok jai giroko eraso sexisten kontrako borrokan hamarkadak daramatzagu lanean. Guk ez dugu titularretan oinarritutako lanik egiten eta urtetik urtera Iruñeko herritarrek emandako erantzuna ez da kasualitatea izan. Mugimendu feminista eta herri mugimenduak komunean egindako lanaren fruitua da, 2014tik aurrera instituzioek ere babestutakoa.\nUrtetik urtera sanferminak emakumeondako ahalik eta espazio seguruenak eta eraso sexistarik gabekoak izan daitezen gogor lan egiten dugu, kanpaina ezberdinak martxaz jarriz, protokoloak berrituz, gure artean bildu eta erabakiak hartuz, baina batez ere, eta guretzat hau da garrantzitsuena, gure artean konpartituz, kontrastatuz, akordioetara iritsiz eta gure erabakiak era kolektiboan hartuz.\nSanferminak, nazioarteko dimentsioa duten jaiak izateaz gain, iruindar guztion jaiak dira, hiri honetan bizi eta gure bizi proiektuak ditugunonak, eta hórrela izaten jarraitu behar duela uste dugu.\nAzken asteontan eta sare sozialetan batez ere, zalantzazko jatorria duten hainbat iniziatiben berri izan dugu, asko anonimoak direnak eta beste asko emakumeak ahalduntzeko ustezko helburuarekin eraso sexisten kontrako borrokan nazioarteko eredua den gure hirira erasotzen dutenak. Iniziatiba hauetako asko gure hirikoa ez diren eragile eta kanpoko agenteek sustatu dituzte inolako eztabaida, konsenso, kontraste eta helburu finkorik gabe. Deialdi guzti hauek, hemengoek egiten dugun lana gutxietsi eta negatiboki eragiten diete askoren artean\nhartutako erabaki eta bertako dinamikei, haien helburua hau ez den arren.\nHoni, egiten diren dinamikak ikusirik gure hiriarekiko eta festen idiosinkrasiarekiko ezjakintasuna gehitu behar zaie, eta gainera eraso sexisten borrokan kalterakoak izan daitezkela uste dugu. Beraz, Iruñeko hainbat eta hainbat kolektiboren lana kaltetu eta baldintzatzen duen kanpo esku-sartzea dela deritzogu.\nGuzti honengatik, ardura kolektibo eta politikoa eskatu nahi dugu. Iniziatibak ongi etorriak izaten dira, beti ere behar bezalako komunikazio bideak erabiliz, Iruñeko mugimenduekin kontrastatuz eta gure egoera espezifikora egokituz. Gure deialdiak zehaztasun handiz egindakoak dira, kanpaina orohar batzuen barnean daude eta epe luzerako helburuak dituzte.\nBeraz, ardura kolektiborako deia egin nahi dugu. Erasorik gabeko jai edota erasoak jasandako emakumeon inolako laguntzarik ematen ez dioten egoeraren araberoko dinamika oportunista asko dago. 2016tik errepikatzeaz nekatu ez garenez, kasu bakarrean zentratzeak gainontzekoak ikusezin bihurtzen ditu, garrantzia kenduz eta batez ere errealitatearekin zerikusrik ez duten elementuei garrantzia emanez.\nEraso guztiak dira garrantzitsuak, erasotuak izan diren emakume guztiok gure babesa behar dute eta erasoek, intentsitate altu edo baxukoak izanda ere, inoiz ez dute justifikaziorik.\nBukatzeko, eraso sexistarik gabeko jaiak lortzeko lanean jarraituko dugula esan nahi dugu, Autodefentsa Feministara eta indarkeria sexistaren aurka gure artean antolatu eta artikulatzera dei egiten dugu. Hemendik, jaiak hasteko 3 egun falta direnean, mugimendu feminista eta herri\nmugimenduak emakume* guztiei jaiak goza ditzaten dei egiten die. Hauek gure jaiak dira, arauak guk jartzen ditugu eta gure espazioa exijitu behar dugu, plazak hartuz, barre eginez, dantzatuz, antolaketan parte hartuz, kaleak eta eszenatokiak hartuz. Azken finean, guk nahi dugun moduan jaiak gozatuz.\nBilgune Feminista, Emakume Internazionalistak, FARRUKAS, Indarkeria Sexistaren Kontrako Emakumeon Plataforma eta Andrea-Lunes lila, Gora Iruñea! eta Iruñeko Peñen Federazioa.


ERESBIL: Eresbilen sailak\nHasieran euskal musikagileen partiturak biltzea bai liburutegi eta artxiboetan egindako bilaketaz, bai erosketaz eta bai sortzaileen beraien laguntzaz egin zen. 2000 urtetik aurrera Euskal Herriko Autonomia Erkidegoko Lege Gordailuaren partituren kopia bat jasotzen da.\n1978an hasi ziren iristen dokumentu-funtsak, norbanakoen artxibo eta liburutegiak eta erakundeen funtsak, bai dohaintzan, bai gordailutzan.\n2008ko abenduaren 31n ERESBILek 146 funts zituen.\nEuskal musikagileen lanen soinu-erregistroak jasotzen ditu. Gaur egun, Euskal Herrian argitaratzen den musika-ekoizpen guztia eta baita euskal musikariek egindako guztia ere biltzen da. 2000 urtetik aurrera Euskal Herriko Autonomia Erkidegoko Lege Gordailuaren diskoen kopia bat jasotzen da.\nMusika ikerketaren garapenerako iturri inprimatu nagusienak jasotzen dituen saila da, erreferentzi obra asko dituena. Monumentoak eta Europako partitura-bildumak ere baditu musikariei laguntzeko errepertorioa bilatzen eta ikasketan.\nHiru atal handietan eratua dago:\nSail honetan musikagileen, zein interprete edo musika-gaiei buruzko material mota guztiak jasotzen dira, hala nola, artikuluak, prentsa-ebakinak, gutunak, informeak eta abar.\tHoriei guztiei kartel, esku-programa, argazki eta ikonografia bildumak batzen zaizkie.


Genoako bizkotxoa, tarten oinarri errazena | Consumer\nGenoako bizkotxoa, tarten oinarri errazena\nGenoako bizkotxoa erraz egiten da, eta bakarrik zerbitza daiteke, edo askotariko kremekin bete.\nEgilea: mchavarrias 2012-ko apirilak 23\nGenoako bizkotxoa pastelgintzako bizkotxoen oinarrizko prestaketetako bat da. Oso erraza da egitea, eta bakarrik jan daiteke, edo askotariko kremekin bete daiteke: pastelontzia, gurina, chantillya edo glaseatua txokolate-estaldurarekin, fondant edo fruitu eskabetxatu edo egosiekin. Errezeta honen erraztasuna urratsen erraztasunak ematen du.\nBizkotxo genobesa egiteko, arrautzak osorik erabiltzen dira, zuringoak eta ernamuinak bereizi beharrik gabe (hori bai, beste bizkotxo batzuk behar dira). Osagaiak erraz lortzen dira eta laberatzea nahiko laburra da, 30 minutuan prest baitago. Prozesu osoak 45 minutu inguru irauten du, eta, ondoren, bizkotxo gozo eta harroa lortzen da.\nBizkotxoa egiteko urratsak\nOso erraza da bizkotxo genobesa egiteko prozedura. Lehenik eta behin, bol batean edo hondoa duen entsalada-ontzi zabal batean, lau oilo-arrautza, 125 gramo azukre zuri eta limoi-birrindura apur bat nahasita. Gustu handiagoa eman nahi izanez gero, banilla edo azukre pixka bat gehitu. Hagaxka-irabiagailuarekin (elektrikoa bada, lana sinplifikatu egiten da), irabiatu egiten da masak bolumena hirukoiztu arte, hau da, nahasketa igo arte, tonu hori oso argia hartu eta harrotasun handia izan arte.\nArrautzak giro-tenperaturan egon behar dute, hau da, erabili aurretik hozkailutik atera behar dira.\nProzesu hori errazteko, arrautzak giro-tenperaturan egon behar dute, hau da, hozkailutik atera beharko dira, hozkailuan gordetzen badira. Arrautzak eta azukrea irabiatzen diren bola ere sar daiteke ur epel ia beroko ontzi batean (Maria bainua). Horrela, urperatzen den ontzian zehar transmititzen den bero leunak masak errazago hartuko du bolumena.\nMasa igo ondoren, Maria bainutik ateratzen da (prozesu hori erabili bada) eta pixkanaka irina gehitzen zaio (120 gramo guztira). Irina iragazi egiten da masaren gainean euri leun gisa. Espatula batekin, mugimendu leun eta bilgarriekin nahastu, masak irina xurga dezan, pikorrik gera ez dadin eta, aldi berean, masaren harrotasuna murriztu ez dadin.\nFase honetan oso garrantzitsua da hagaxka-irabiagailua kentzea eta nahasteko erabiltzeko tentazioan ez erortzea, horrela kontrako efektua lortuko bailitzateke: bizkotxoaren bolumena jaistea. Irina nahastu ondoren, 50 gramo gurin urtu eta epel gehitzen dira. Nahasketa mugimendu leun eta inguratzaileekin ere egiten da.\nPuntu horretara iritsita, 22 zentimetroko diametroko tartetarako molde estandar bat dago, gurinez igurtzia eta irinezko hautseztatua, hormetan itsasten dena. Horrela, ondorengo desmoldea errazten da. Molde horretan, Genoako bizkotxoaren masaren nahastea isurtzen da. Ez da 2/3 zati baino gehiago bete behar, labean sartzean bolumena handitzen baita. Gehiegi betetzen bada, bizkotxo erdia bota daiteke labetik.\nTenperatura hori 180 °C-an berotu da, eta 30 minutuz labean sartu. Denbora hori igarotakoan, kendu eta garbitu txitxi-burruntzia erdian, barruan mamituta dagoen egiaztatzeko. Garbi ateratzen bada, prest egongo da. Orea zatituta eta mamitu gabe ateratzen bada, beste 5-10 minutu sartuko dira, labe-motaren arabera. Egosi ondoren, beroan atera behar da moldea, ez dadin estali, eta sareta baten gainean jarri, azkarrago hoztu dadin. Ireki eta betetzeko, bizkotxoak hotza egon behar du.\nbizkotxo genovesa-eu tarta\nLuparen azpian: All-Bran bizkotxo frutaduna eta zuntzduna, Kellogg's-ena\nAkatsik ohikoenak bizkotxoa egiten duzunean\nSagar, udare eta intxaurrezko bizkotxoa\nNola egin etxeko bizkotxoa


Karakolaren barruan (VI) — Eibar.ORG | Eibarko peoria\nHemen zaude: Hasiera / Blogak / Nire uste harroan / Karakolaren barruan (VI)\nKarakolaren barruan (VI)\nXabier Mendiguren 2005/11/22 18:30\n(Iker protagonista ari da bere helmugara iristen, eta gu ere ari gara ipuinaren amaierara hurbiltzen)\nSeigarren atala: Otsoen beldurrez\nBidaia oso luzea izan zen. Hartu genituen autobusak, abioiak, trenak, taxiak Uf! Hasieran poz-pozik nindoan, aita ikusteko pozarekin eta abenturaren ilusioarekin, baina pixkanaka nekatu egin nintzen, eta aspertu, eta momentu batean mareatu ere bai. Baina han zegoen amatxo beti, eskutik fuerte heltzeko eta laguntzeko.\n"Lasai, Iker, laster iritsiko gara eta.\nBidean jende asko topatu genuen, hizkuntza diferenteak hitz egiten zituztenak. Gizon bibotedunak, emakume ileluzeak Batzuk atseginak ziren, beste batzuk zakarrak, baina ni beti gogoratzen nintzen amak esandakoarekin: isilik joateko eta ez fidatzeko, aitaren etsaiak izan zitezkeelako. Hortaz nik, neure motxilari heltzen nion esku batekin, amatxori bestearekin, eta ez nuen hitz egiten inorekin.\n"Qué niño tan callado "esan zioten amari aduana izeneko toki batean, eta uste dut hizkuntza gehiagotan ere esan ziotela antzeko zerbait.\nAzkenean etxe batera iritsi ginen. Han bikote bat zegoen, andre-gizonak, eta andreak galdetu zidan:\n"Zu Iker txikia izango zara, ezta?\nNik, hitzik ere ez.\n"Bai, noski, Imanolen semea "esan zuen gizonak.\nImanol da nire aitaren izena, eta nik baietz esan nahi nuen, baina ez nekien haiek ote ziren ipuineko otso gaiztoak.\n"Lasai, Iker, hauek aitatxoren lagunak dira-eta "esan zuen amak.\nEta orduan nik baietz esan nuen, batetik barrez, pozik nengoelako, baina bestetik negarrez, beldur handia pasa nuelako.\nAmatxok estu-estu besarkatu ninduen:\n"Pasatu da dena, maitea. Bihar bertan ikusiko dugu aitatxo.